Wanita rugi lebih RM50,000 diperdaya tawaran kerja dalam talian

KUANTAN: Hasrat seorang wanita menambah pendapatan menerusi kerja sambilan tidak kesampaian apabila terpedaya dengan tawaran kerja dalam talian sehingga mendakwa dirinya kerugian RM53,875.

Ketua Polis Pahang, Datuk Seri Ramli Mohamed Yoosuf berkata, mangsa yang berusia 41 tahun mendakwa dihubungi menerusi aplikasi WhatsApp pada 29 Januari lepas berhubung tawaran kerja untuk melanggan dan memberi tanda suka di YouTube.

“Mangsa mendakwa dijanjikan komisen sebanyak 30 peratus untuk setiap tugasan yang dilakukan. Bagi tugasan pertama, mangsa diarah membuat bayaran RM300 sebelum dia menerima bayaran balik berjumlah RM390 yang dimasukkan ke akaun banknya.

“Jumlah keuntungan itu menyebabkan mangsa berminat untuk terus membuat bayaran sehingga mengeluarkan wang simpanan dan meminjam daripada ahli keluarga yang keseluruhannya berjumlah RM53,875,” katanya dalam kenyataan hari ini.

Ramli berkata, wanita itu menyedari ditipu selepas tidak menerima bayaran balik walaupun telah membuat bayaran secara dalam talian ke empat akaun menerusi 10 transaksi lalu membuat laporan di Ibu Pejabat Polis Daerah Kuantan, semalam.

Beliau sehubungan itu menasihatkan orang ramai supaya tidak mudah terpedaya dengan tawaran pekerjaan menerusi media sosial terutama yang menjanjikan pulangan lumayan.

Katanya, orang ramai juga diingatkan membuat semakan nombor akaun yang diterima di https://semakmule.rmp.gov.my/ sebelum membuat sebarang transaksi bagi mengelak ditipu. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Tiada permohonan rasmi dibuat bagi penganjuran karnival

SHAH ALAM: Menteri Besar Selangor Datuk Seri Amirudin Shari berkata tiada permohonan rasmi dibuat untuk penggunaan fasiliti, bagi program Karnival Usahawan dan Koperasi Keluarga Malaysia Selangor yang diadakan di Dataran Eco Grandeur, Puncak Alam hari ini.

Amirudin berkata, beliau telah menyemak dengan agensi negeri, ekoran dakwaan kerajaan negeri menghalang penggunaan fasiliti bagi program karnival anjuran Kementerian Pembangunan Usahawan dan Koperasi (KUSKOP) itu, dan mendapati hanya panggilan telefon dibuat pada Jumaat lepas, serta telah diingatkan untuk membuat permohonan rasmi.

“Sehingga hari berlangsung program mereka tidak kembali membuat permohonan bertulis,” katanya menerusi ciapannya di akaun Twitter, bahawa permohonan bertulis adalah penting kerana perincian mengenai program tersebut diperlukan memandangkan fasiliti terbabit telah diwartakan sebagai tempat penamaan calon.

Perdana Menteri, Datuk Seri Ismail Sabri Yaakob, ketika berucap merasmikan program berkenaan hari ini berkata beliau difahamkan penganjuran karnival sehari itu berdepan kesukaran, kerana kerajaan Selangor tidak bersetuju membenarkan penggunaan tapak karnival itu di Dataran Eco Grandeur.

Menteri Pembangunan Usahawan dan Koperasi, Tan Sri Noh Omar ketika ditemui media pada program karnival itu mendakwa, majlis tersebut cuba dihalang oleh kerajaan negeri namun program tersebut dapat dianjurkan kerana diadakan di tanah persendirian. – BERNAMA

Authors

View all posts

View all posts


Calon PH DUN Tioman sedia beri laluan kepada BN

ROMPIN: Calon Pakatan Harapan (PH) bagi Dewan Undangan Negeri (DUN) Tioman pada Pilihan Raya Umum ke-15 (PRU15), Mohd Fadzli Mohd Ramly, bersedia memberi laluan kepada calon Barisan Nasional (BN), Datuk Seri Mohd Johari Hussain jika diarahkan oleh pucuk pimpinan tertinggi parti.

Beliau berkata, perkara itu telah dibincangkan di peringkat Majlis Presiden PH, dengan mengambil kira situasi politik semasa di peringkat Pusat dan DUN Pahang, namun setakat ini, belum ada sebarang kata putus dibuat.

“Mungkin selepas ini ada perbincangan lanjut tentang perundingan kerusi antara (Parlimen) Padang Serai dan DUN Tioman ini, kerana kita lihat Padang Serai ini merupakan satu kerusi yang penting untuk kita menambah bilangan kita di peringkat Parlimen, namun DUN Tioman juga tidak kurang pentingnya.

“…setakat hari ini saya tidak dimaklumkan apa-apa secara bertulis atau secara arahan khususnya daripada Majlis Presiden terhadap kedudukan kita di sini. Jadi kita akan berkempen seperti biasa,” katanya kepada Bernama di sini.

Mohd Fadzli berkata demikian semasa ditanya mengenai ketidakhadiran beliau pada hari penamaan calon DUN Tioman di Dewan Jubli Perak Sultan Haji Ahmad Shah di sini pada Khamis, sebaliknya hanya menghantar wakil bagi mencabut undi untuk menentukan kedudukan pada kertas undi.

Ketiadaan Mohd Fadzli menimbulkan spekulasi, kerana PH Pahang memberi sokongan kepada BN negeri untuk membentuk Kerajaan Negeri Pahang, yang kini tergantung selepas keputusan PRU15 menyaksikan tiada parti memperoleh majoriti mudah 22 kerusi untuk membentuk kerajaan negeri.

Keputusan PRU15 menyaksikan BN memperoleh 16 kerusi DUN, manakala Perikatan Nasional (PN) mendapat 17 dan lapan kerusi dimenangi PH.

Walaupun bersedia memberi laluan, Mohd Fadzli mahu jaminan daripada calon BN bahawa beliau akan menyelesaikan masalah dihadapi penduduk DUN Tioman, terutamanya masalah air, tanah dan infrastruktur di situ.

Mohd Fadzli bagaimanapun, mengakui masih belum bertemu Mohd Johari, yang merupakan penyandang kerusi DUN itu, untuk berbincang berhubung perkara itu.

PRU15 DUN Tioman ditangguhkan kepada 7 Disember ini, ekoran kematian calon PN Md Yunus Ramli, 61, pada 3.30 pagi hari pengundian 19 November lepas, dipercayai akibat serangan jantung.

Selain Mohd Fadzli dan Mohd Johari, turut bersaing pada pilihan raya itu ialah calon PN Nor Idayu Hashim, Osman A.Bakar (Pejuang) dan Sulaiman Bakar (Bebas).

Daftar Pemilih Pilihan Raya yang akan digunakan mengandungi 28,465 pemilih terdiri daripada 28,200 pengundi biasa, 262 anggota polis dan tiga Pengundi Tidak Hadir Luar Negara. – BERNAMA


Bengkel Komunikasi Kelestarian: PPK USM mahu pelajar Malaysia, Thailand peka isu kelestarian

GEORGETOWN: Pusat Pengajian Komunikasi (PPK), Universiti Sains Malaysia (USM) baru-baru ini mengadakan bengkel ‘International Academic Workshop on Sustainability Communication’ bagi memberi pendedahan berhubung ilmu Komunikasi Kelestarian.

Bengkel yang dijalankan dengan kerjasama Faculty of Communication Arts, Chulalongkorn University (Chula), Thailand itu melibatkan seramai 40 orang peserta terdiri daripada pensyarah, pelajar dan staf pentadbiran dari dua buah negara.

Timbalan Dekan Akademik, Kerjaya dan Antarabangsa PPK USM, Dr. Mohamad Saifudin Mohamad Saleh berkata, menerusi bengkel tersebut, para pelajar yang berbeza latar belakang dapat bertukar perspektif serta pengalaman berhubung isu kelestarian.

“Pasca Pandemik COVID-19 telah membolehkan pelajar dan pensyarah dari Malaysia dan Thailand berkumpul dalam satu bengkel berbentuk fizikal sebegini yang jelas amat bermanfaat untuk pendidikan berkenaan Komunikasi Kelestarian yang selari dengan matlamat Pembangunan Lestari (SDGs) 2030,” katanya.

Dalam pada itu, pensyarah dari Faculty of Communication Arts, Chula, Assistant Prof. Dr. Teerada Chongkolrattanaporn turut gembira dan teruja menyertai bengkel berkenaan.

Menurutnya, bengkel ‘International Academic Workshop on Sustainability Communication’ itu merupakan platform terbaik untuk pelajar menimba pengetahuan tentang Komunikasi Kelestarian.

“Saya berharap kerjasama yang baik antara PPK USM dan Faculty of Communication Arts, Chula akan terus berlangsung dengan baik pada masa akan datang,” ujarnya.

Pelbagai aktiviti menarik berlangsung sepanjang bengkel seperti sesi perkongsian oleh tiga panel dari Malaysia dan Thailand, sesi perbincangan dalam kumpulan, lawatan sekitar kampus dan Pusat Kajian Kelestarian Global USM untuk pencarian maklumat bagi tugasan berkumpulan dan pembentangan pelajar mengenai idea pelaksanaan kempen berkenaan penggunaan plastik sekali guna kepada masyarakat.

Untuk makluman, USM adalah universiti lestari nombor satu di Malaysia dan tersenarai di kedudukan keempat di dunia dalam Times Higher Education (THE-GIR) 2022 Global Sustainability Rankings.

Author

Diyana Rahip

View all posts

View all posts


PRK: Peratusan keluar mengundi masih rendah pada sebelah pagi

JOHOR BAHRU: Peratusan keluar mengundi dalam Pilihan Raya Kecil (PRK) di Parlimen Pulai dan Dewan Undangan Negeri (DUN) Simpang Jeram agak rendah setakat pukul 11 pagi tadi.

Pengerusi Suruhanjaya Pilihan Raya (SPR), Tan Sri Abdul Ghani Salleh berkata, peratus pengundi keluar mengundi bagi undi biasa sehingga 11 pagi Parlimen Pulai adalah sebanyak 19 peratus.

Sementara itu, bagi peratusan keluar mengundi di DUN Simpang Jeram adalah sebanyak 26 peratusan.

“Setakat pukul 11 pagi, peratusan bagi Parlimen Pulai masih rendah iaitu 19 peratus dan Simpang jeram 26 peratus.

“Di kawasan sini (Parlimen Pulai) hujan, di Simpang Jeram cuaca agak elok. Alhamdulilah proses pengundian berlancar. SPR masih mengekalkan sasaran 70 peratusan mengundi hari ini,” katanya.

Beliau berkata demikian ketika ditemui selepas melawat Pusat Pengundian di Sekolah Menengah Kebangsaan (SMK) Taman Bukit Indah di sini hari ini.

Abdul Ghani turut memaklumkan saluran 1, 2, 3 serta saluran 13 bagi orang muda dilihat aktif.

Terdahulu, cuaca mendung dan hujan dilaporkan mengiringi proses pengundian di 61 pusat mengundi PRK Parlimen Pulai dan DUN Simpang Jeram hari ini.

Di Pulai, cuaca cerah pada sebelah pagi dilihat beransur mendung di 47 pusat pengundian, begitu juga dengan keadaan di Simpang Jeram yang mempunyai 14 pusat pengundian.

Menurut laman web rasmi Jabatan Meteorologi Malaysia (MetMalaysia), cuaca diramalkan hujan di sebelah pagi dan ribut petir di sebelah petang bagi kedua-dua kawasan. – Kosmo!

Author

Media Variasi

View all posts

View all posts


Media, pengunjung terkejut kereta ditunda, disaman RM100 tanpa notis di MAHA 2022

SERDANG: Pengamal media yang hadir untuk membuat liputan di Pameran Pertanian, Hortikultur dan Agro Pelancongan Malaysia (MAHA) 2022, terkejut dikenakan saman tanpa notis sebanyak RM100.

Insiden berlaku kira-kira jam 12 tengah hari apabila dua pengamal media terkejut kereta-kereta mereka ‘ghaib’ di satu lot letak kereta sebagaimana diarahkan pada awalnya oleh penganjur MAHA, taman Ekspo Pertanian Malaysia (MAEPS) untuk kereta media.

Pengamal media, Mohsin memberitahu dia dan rakan media lain meletakkan kenderaan di dalam kawasan MAEPS, selepas membayar RM5 untuk masuk ke kawasan itu.

“Penganjur memaklumkan kawasan itu media dibenarkan parkir namun kami terkejut kereta kena tunda dan dikenakan bayaran RM100 seorang oleh MARDI MAEPS Sdn Bhd.

“MAEPS adalah kawasan ‘private’ sepatutnya ada papan tanda pemberitahuan tidak boleh parkir kenderaan kerana orang awam atau media tidak tahu.

“Saya hendak tanya adakah mereka ada lesen untuk ‘towing’ kenderaan orang? Kerana lesen ini diberi oleh Pihak Berkuasa Tempatan (PBT) sahaja,” katanya.

Dalam permerhatian MEDIA VARIASI, turut kelihatan trak penunda mengheret kereta transmisi AWD jenama Honda dan perbuatan menunda kenderaan itu boleh mengakibatkan kerosakan serius pada sistem pacuan roda.

“Kereta saya jenis Suzuki Swift dan seorang lagi Perodua Myvi hilang dari kawasan parkir berkenaan dan diperas ugut kena bayar dahulu baru boleh keluar.

“Penahanan kenderaan adalah tanpa notis, tiada notis kesalahan mereka hanya beri resit bayaran sahaja.

“Mereka larang kami buat rakaman dan katanya hanya terima arahan untuk menarik kenderaan yang salah letak dalam kawasan MAEPS.

“Adakah mereka membuat perancangan awal mengenai ini,” kata Mohsin kepada MEDIA VARIASI.

Turut difahamkan, beberapa media daripada Bernama dan TV3 turut disaman selain pengunjung dan pempamer di kawasan sama sejak hari pertama.

Lebih aneh, syarikat yang menjaga tempat letak kereta itu tidak mempamerkan lesen daripada PBT.

Menurut seorang peniaga yang telah menyertai MAHA MAEPS sejak 2008 lagi, inilah kali pertama dia ditunda oleh pihak dalam MAEPS dan disaman operator tempat letak kereta RM100.

“Lebih aneh bayaran saman dimasukkan ke akaun peribadi bukan MARDI MAEPS Sdn Bhd,” katanya.

Tambah seorang pengunjung Burhanudin turut merasa kesal dengan isu tempat letak kereta ini dan kemudahan orang ramai untuk berkunjung.

“Perlu tambah baik isu pengangkutan, jangan susahkan pengunjung terpaksa tunggu lama dengan cuaca amat panas dengan anak kecil lagi untuk masuk,” katanya.

Menjadi persoalan inikah layanan MAEPS untuk media yang cuba membantu mempromosikan program terbesar sejak tahun 1922?

Author

Tun Puteh Wanti

View all posts

View all posts


‘Bapa Sukan Bina Badan Negara’ meninggal dunia

Anaknya, Gan Tian Loo berkata, mendiang bapanya yang sebelum itu dirawat di sebuah hospital di sini, telah dibenarkan pulang tengah hari semalam, dan ditempatkan di sebuah pusat penjagaan di sini, sebelum menghembuskan nafasnya yang terakhir awal pagi ini.

“Mayat mendiang kini ditempatkan di pejabatnya di Jalan Jonker untuk memberi peluang kepada orang ramai memberi penghormatan terakhir, dan akan dikebumikan pada Jumaat ini di Bekok, Johor,” katanya ketika dihubungi Bernama di sini hari ini.

Di samping pernah merangkul gelaran Mr Universe, Mr Asia dan Mr Malaysia, mendiang Gan juga pernah dilantik menjadi Presiden Persekutuan Bina Badan Malaysia, Presiden Persekutuan Angkat Berat Malaysia, Naib Pengerusi Persekutuan Bina Badan Asia dan Naib Pengerusi Asian Power Lifting Federation.

Dilahirkan pada 25 Ogos 1937, mendiang juga aktif dalam beberapa persatuan tinju dan tae kwan do terutama di peringkat negeri Melaka.

Bekas Pengerusi MCA Melaka itu meninggalkan seorang isteri, Datin Chong Kin Yock dan tujuh anak. – BERNAMA


Lelaki ditahan cederakan adik

KUALA LUMPUR: Seorang lelaki ditahan kerana mencederakan adik perempuannya dalam satu kejadian di Taman Rakan, Kajang, semalam.

Ketua Polis Daerah Kajang, ACP Mohd Zaid Hassan dalam kenyataan hari ini berkata lelaki berusia 31 tahun itu ditahan di rumahnya kira-kira 1.30 pagi hari ini selepas polis menerima laporan daripada mangsa yang berusia 24 tahun.

Beliau berkata, sebelum itu, berlaku pergaduhan ketika mangsa sedang memasak kira-kira 11 malam semalam di dapur yang terletak bersebelahan bilik abangnya.

Mohd Zaid berkata, lelaki itu bertindak menarik rambut, menumbuk dan menampar bahagian muka adiknya sehingga menyebabkan kecederaan pada muka serta gigi hadapan patah.

Katanya, lelaki itu direman empat hari hingga 17 Oktober ini bagi membantu siasatan mengikut Seksyen 325 Kanun Keseksaan. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Mangsa dakwa diliwat PU Azman – Firdaus Wong

SEREMBAN: Pendakwah bebas, Firdaus Wong Wai Fung mendakwa berlaku perbuatan meliwat melibatkan dua mangsa remaja lelaki dengan tertuduh, penceramah selebriti Pencetus Ummah (PU) Azman pada perbicaraan hari keempat kes amang seksual itu di Mahkamah Sesyen di sini hari ini.

Firdaus Wong, 40, sebagai saksi ke-10, berkata demikian ketika diminta penjelasan oleh Hakim Datin Surita Budin mengenai perkataan liwat yang digunakan bagi menggambarkan perbuatan dilakukan mangsa seperti yang diminta oleh PU Azman atau nama sebenarnya Azman Syah Alias, 42.

“Main adalah perkataan yang mereka (mangsa) guna. Liwat saya gunakan untuk menggambarkan perbuatan itu kerana ada juga disebut perkataan ‘main belakang’,” katanya pada prosiding perbicaraan kes di sini hari ini.

Firdaus Wong sebelum itu memberitahu, salah seorang mangsa memberitahu PU Azman atau dipanggil Cik Man meminta dia meliwatnya ketika berada di rumah tertuduh di Sendayan, Seremban dalam perjumpaan di sebuah hotel di Shah Alam, Selangor pada 27 Ogos 2022.

“Selepas mangsa itu memberitahu, seorang lagi mangsa ingat kembali dia kata Uncle saya pun kena (liwat) tetapi masa berjumpa kali pertama dia tidak ceritakan sebab tak ingat.

“Reaksi mereka berdua, geram, takut, kerana takut orang tidak percaya, takut dipandang hina dan masa depan mereka malap,” katanya.

Dalam pada itu ketika ditanya oleh peguam mewakili PU Azman, Norman Mohd. Nasir berapa lama mangsa ‘main’ dengan tertuduh, Firdaus menjawab tidak pasti dan tidak tahu bagaimana posisi badan tertuduh.

Jelas Firdaus lagi, PU Azman yang membahasakan diri sebagai ayah kepada mangsa juga pernah mengetuk pintu bilik air ketika mangsa sedang mandi di rumahnya, yang mana pada mulanya mangsa enggan membuka pintu kemudian dipujuk.

“Takkan dengan ayah pun nak malu, itu bahasa digunakan Cik Man pada mangsa, secara kronologi saya tidak pasti kemudian mangsa keluar bilik air dengan bertuala.

“Mangsa beritahu Cik Man minta dan memujuk untuk ‘main’,” katanya.

Firdaus Wong yang terlibat dalam pertubuhan bukan kerajaan (NGO) Multiracial Reverted Muslim (MRM), mangsa memberitahu perbuatan tidak bermoral itu dilakukan PU Azman di inap desa miliknya di Klang, Selangor dan rumahnya di Sendayan, Seremban, namun tidak pasti sejak bila.

Dalam keteranganya di mahkamah, Firdaus Wong turut memberitahu, beliau tidak pernah memaksa mangsa membuat laporan polis sebaliknya bertindak sebagai pemudah cara kerana memahami trauma yang dihadapi mangsa serta keluarga.

“Saya lebih kepada menenangkan mereka yang terlibat kerana hampir kesemua kes yang kami kendalikan terutama melibatkan orang berkedudukan, terkenal hatta tidak terkenal mangsa mengalami trauma dan ‘anxiety’ (kemurungan).

“Saya berikan kefahaman bahawa mereka tidak akan disaman kerana itu kebimbangan utama mangsa,” katanya.

Prosiding perbicaraan pada sebelah petang diteruskan secara tertutup dengan beberapa mangsa dipanggil memberi keterangan. – KOSMO! ONLINE

Author

Media Variasi

View all posts

View all posts


TikTok lancar widget carian untuk iPhone, gugat kedudukan Google?

SAN FRANCISCO: TikTok mungkin akan menggugat carian Google apabila melancarkan widget cariannya sendiri untuk iPhone. Mulai sekarang, pengguna iPhone akan dapat membuat carian rangkaian sosial itu tanpa perlu membuka aplikasi.

Pengguna iPhone kini boleh menambah pintasan untuk menggunakan TikTok terus pada skrin utama mereka. Mereka boleh menambah widget carian yang membolehkan mereka mencari kandungan, serupa dengan widget bar carian Google, tanpa perlu melancarkan aplikasi TikTok.

Walau widget yang dilancarkan secara senyap-senyap ini mungkin hanya menjimatkan lima saat, ia adalah respons kepada penggunaan besar-besaran TikTok sebagai alat carian oleh golongan muda. Pada tahun 2022, Prabhakar Raghavan, naib presiden kanan Google yang bertanggungjawab untuk Carian, menyatakan bahawa hampir 40 peratus orang muda di Amerika Syarikat (AS), berumur 18 hingga 24 tahun, lebih suka pergi ke Instagram dan TikTok daripada ke Peta Google atau Carian apabila mencari tempat makan, contohnya.

Fenomena ini bukan sahaja wujud di Amerika Syarikat, tetapi juga di Eropah. Seperti juga di AS, orang di United Kingdom (UK) beralih kepada TikTok sebagai sumber berita. Di samping itu, ramai menggunakan TikTok untuk mencari maklumat tentang kesihatan mental atau fizikal mereka, selalunya sebelum berjumpa doktor. Sementara itu, ada yang pergi ke rangkaian sosial itu untuk mencari nasihat kewangan.

Selain widget carian, pengguna iPhone boleh memilih untuk menambah widget untuk mencipta cerita, menemui hashtag sohor kini, mengaktifkan TikTok Rewards, menonton strim langsung dan menyiarkan atau melihat TikTok Now. — Studio ETX

Author

Taufik Asmady Abdul Aziz

View all posts

View all posts


Valorant Premier: Riot Games sahkan mod kompetitif baharu

RIOT Games secara rasmi mengumumkan dan mengesahkan bahawa Valorant akan mempunyai mod pertandingan dalam permainannya yang diberi nama Premier.

Mod ini boleh dinikmati oleh semua pemain dan tarikh keluaran Valorant Premier juga telah disahkan.

Premier merupakan mod kompetitif dalam permainan Valorant yang membolehkan pemain “Beyond Radiant” dengan cabaran bermusim yang baharu.

Dengan masa depan bersama Riot untuk mengembangkan adegan dalam Valorant yang kompetitif, mod ini juga bertujuan untuk menyatukan semua pemain tidak kira sama ada anda pasukan profesional atau tidak.

Dengan pengesahan Valorant Premier yang telah diumumkan, pihak Riot Games boleh menjangkakan lebih banyak pasukan dapat bersaing dalam kejohanan dalam permainan dan menyasarkan untuk menjadi yang terbaik dalam pertarungan mereka.

The global open beta for VALORANT’s new team-based competitive system, Premier, is on its way. Take a look at how Premier is changing the game.

Got a winning squad in mind? Get ready to LOCK//IN. pic.twitter.com/Eu5nL5rsf1

— VALORANT (@PlayVALORANT) March 2, 2023

Menurut Leo Faria, Ketua Esukan VALORANT, “Premier akan menjadi laluan kepada Pencabar VCT”, kerana ia akan menghapuskan keperluan untuk mengadakan kelayakan terbuka untuk pasukan yang sedang berusaha untuk menjadi sebahagian daripada kancah persaingan profesional.

Secara keseluruhannya, penambahan Premier kepada Valorant merupakan perkembangan yang menarik untuk pemain dan peminat Valorant di serata dunia.

Author

Muhammad Nor Fadzly Mahat

View all posts

View all posts


Wanita dijangkiti penyakit kelamin, gara-gara suami bertukar pasangan seks

PETALING JAYA:Seorang wanita ‘sengsara hidup’ apabila disahkan mengalami jangkitan kelamin iaitu penyakit gonorea berpunca daripada tabiat suaminya yang bertukar pasangan serta bersekedudukan dengan perempuan simpanan kira-kira setahun.

Kisah itu diceritakan seorang pengamal perubatan, Dr. Waniee Azeera menerusi TikTok berhubung pengalamannya ketika berkhidmat di Jabatan Obstetrik & Ginekologi di sebuah hospital sewaktu ketika dahulu.

“Kakak ini datang hospital dan sangat sakit bahagian kemaluannya sampai sangat menggeletar, jalan terkangkang dan tekanan darahnya pun tinggi.

Apabila kita periksa bahagian kemaluannya, dah bernanah, ada jerawat biji besar-besar dan berair.

“Bila doktor pakar tengok, doktor pakar cakap ini gonorea. Korek-korek sejarahnya, rupanya benda ini dapat daripada suaminya sendiri.

“Suaminya duduk bersekedudukan dengan perempuan di rumah lain. Lama juga dekat setahun lelaki itu duduk dengan perempuan simpanan,” katanya pada video tersebut.

Dr. Waniee Azeera berkata, wanita itu mendakwa suaminya terkena sihir dan dia pula hanya mengikut kata lelaki tersebut.

“Dia tak tahu apa-apa, dia ikut saja. Tapi alhamdulillah suaminya yang hantar ke hospital dan jaga isterinya. Untuk kes ini, kita rawat kedua-dua mereka iaitu suami dan isteri itu.

“Kasihan isteri ini, dia tak tahu apa-apa tapi dia bawa penyakit daripada suami dia sendiri. Kuncinya mudah, bertukar pasangan dan lepas tu buat pula (aktiviti persetubuhan),” katanya. – Kosmo

Authors

Media Variasi

View all posts

Diyana Rahip

View all posts

View all posts

View all posts


Kerajaan naikkan peruntukan RMK12 kepada RM415b

KUALA LUMPUR: Datuk Seri Anwar Ibrahim berkata, kerajaan akan membelanjakan peruntukan RM400 bilion di bawah Rancangan Malaysia Ke-12 (RMK12) dan menambah siling RM15 bilion lagi.

Perdana Menteri berkata, ini sekali gus menjadikan jumlah keseluruhannya bernilai RM415 bilion.

Tambahnya, peningkatan itu bagi menambah keperluan untuk membiayai bidang keutamaan rakyat, di samping memperbaiki mutu pengurusan dan menyasarkan semula subsidi bagi menampung keperluan asas rakyat.

“Anjakan baharu bermula dengan menoktahkan kemiskinan tegar, menyelesaikan masalah asas prasarana dan keperluan asas rakyat termasuk memperbaiki sekolah dan klinik daif, menjamin bekalan air bersih, serta meneraju ekonomi Islam,” katanya seperti dilapor Berita Harian.

Beliau berkata demikian ketika membentangkan Kajian Separuh Penggal (KSP) RMK-12 di Dewan Rakyat pada Isnin.

Perdana Menteri berkata, RMK12 juga akan dijajarkan semula dengan visi Ekonomi MADANI, yang menyasarkan pemerkasaan dan merancakkan ekonomi negara untuk tempoh sepuluh tahun.

Justeru, katanya, kerajaan komited untuk membelanjakan sekurang-kurangnya RM90 bilion setahun bagi tahun 2023 hingga 2025.

“RMK12 memperuntukkan RM400 bilion bagi membiayai projek pembangunan sambungan dan baharu untuk tempoh 5 tahun. Bagi tempoh dua tahun pertama, prestasi perbelanjaan sebenar ialah 34 peratus.

“Pada 2021, jumlah perbelanjaan pembangunan hanyalah sebanyak RM64.3 bilion, sementara pada 2022 jumlahnya adalah sebanyak RM71.6 bilion,” katanya.

Author

Fazleen Safina Abd Jamil

View all posts

View all posts


Jemaah menteri setuju potong gaji 20 peratus sebulan

PUTRAJAYA: Perdana Menteri, Datuk Seri Anwar Ibrahim mengumumkan bahawa jemaah menteri Kerajaan Perpaduan bersetuju untuk memotong gaji mereka sebanyak 20 peratus setiap bulan.

Perkara itu diumumkan Anwar dalam Sidang Media yang disiarkan secara langsung, selepas mempengerusikan mesyuarat khas Kabinet di Bangunan Perdana Putra pada Isnin.

“Jemaah menteri bersetuju atas keprihatian kepada rakyat untuk memotong gaji setiap bulan sebanyak 20 peratus.

“Pemotongan ini sehingga ekonomi negara pulih, kalau tiga tahun, tiga tahunlah, itu contoh,” katanya.

Anwar juga mengesahkan bahawa beliau tidak mengambil gaji sebagai Menteri Kewangan.

“Ada orang kata Anwar ambil gaji Perdana Menteri tetapi ambil gaji Menteri Kewangan, itu tidak benar, gaji dia satu sahaja,” katanya lagi.

Author

Faridah Amiratul

View all posts

View all posts


Tuduhan qazaf: JAWI terima empat laporan, akan teruskan siasatan – Mohd Naim

PUTRAJAYA: Jabatan Agama Islam Wilayah Persekutuan (JAWI) akan meneruskan siasatan berhubung dakwaan kesalahan qazaf yang dilakukan terhadap seorang pemimpin negara, dipercayai Perdana Menteri, Datuk Seri Anwar Ibrahim.

Menurut Menteri di Jabatan Perdana Menteri (Hal Ehwal Agama), Datuk Mohd Na’im Mokhtar setakat ini Bahagian Penguatkuasaan JAWI menerima empat laporan melibatkan tuduhan qazaf, antaranya dibuat di dalam Parlimen dan media sosial.

“Yang pertama berkaitan isu yang melibatkan Datuk Seri Radzi Md Jidin terhadap Perdana Menteri ketika dalam Parlimen.

“Yang kedua ada satu lagi laporan yang dibuat Pertubuhan Ikram Malaysia (Ikram), Angkatan Belia Islam Malaysia (Abim) terhadap posting yang dinisbahkan kepada ‘Ustaz Dasuki’ (Ustaz Ahmad Dusuki Abd Rani), yang ada menyebut perkataan peliwat,” katanya kepada media selepas menghadiri Majlis Bersama Pelajar Baharu Tajaan Skim Pembiayaan Hafiz (SPH) di sini hari ini.

Ditanya sama ada pendakwaan boleh diteruskan terhadap Radzi, yang juga bekas Menteri Kanan Pendidikan kerana perbuatan dibuat semasa persidangan Parlimen, Mohd Na’im berkata perkara itu akan diputuskan oleh pihak pendakwaan.

“Apabila ada laporan dikemukakan, siasatan akan dijalankan sama ada laporan dibuat kepada polis atau penguatkuasa JAWI.

“Semasa siasatan dijalankan, pihak-pihak berkaitan iaitu saksi akan dipanggil oleh pihak penguatkuasa agama dan di situ laporan (keterangan) akan disediakan.

“(Kenyataan dibuat dalam sidang Parlimen). Siasatan kena jalan bila ada aduan. Persoalan sama ada untuk diteruskan pendakwaan sebab kenyataan dibuat di Parlimen, itu persoalan lain dan itu akan diputuskan oleh pendakwaan nanti,” jelas beliau.

Mohd Na’im menambah siasatan dijalankan mengikut peruntukan di bawah Akta Kesalahan Jenayah Syariah.

Pada Selasa lalu, Radzi didakwa telah menyebut beberapa perkataan jelik yang termasuk dalam kesalahan jenayah qazaf ketika bertikam lidah dengan Anwar semasa Menteri Kewangan itu menggulung perbahasan usul Kajian Separuh Penggal Rancangan Malaysia Ke-12 di Dewan Rakyat.

Qazaf bermaksud membuat pengataan palsu terhadap mana-mana orang yang memperuntukkan hukuman denda tidak melebihi RM5,000 atau penjara maksimum tiga tahun atau kedua-duanya, jika sabit kesalahan. – Astro Awani

Author

Media Variasi

View all posts

View all posts


Banjir: Jumlah mangsa di Kelantan, Pahang meningkat

KUALA LUMPUR: Jumlah mangsa banjir di Kelantan dan Pahang meningkat, Terengganu terus menunjukkan trend menurun manakala Perak dan Johor kekal, setakat 8 malam tadi.

Di KELANTAN, jumlah penduduk terkesan banjir di Pasir Mas terus meningkat kepada 1,929 orang daripada 601 keluarga berbanding 1,626 orang daripada 504 keluarga petang tadi, dengan ditempatkan di tujuh pusat pemindahan sementara (PPS) di jajahan tersebut.

Sekretariat Jawatankuasa Pengurusan Bencana (JPBN) Kelantan dalam kenyataan memaklumkan 704 orang ditempatkan di Sekolah Kebangsaan (SK) Tok Deh, SK Gual Periok (532), SK Sri Kiambang (231), SK Kubang Kual (212), PPS Putat Tujoh (143), Masjid Mukim Padang Licin (68) dan SK Kedai Tanjong (39).

Di PAHANG, Pekan menjadi daerah terbaharu dilanda banjir apabila sebuah PPS dibuka petang tadi iaitu SK Sinar Mutiara, Sungai Miang yang menempatkan 46 orang daripada 10 keluarga sekali gus menjadikan jumlah keseluruhan mangsa setakat malam tadi seramai 444 orang daripada 128 keluarga.

Sekretariat JPBN Pahang melaporkan selain Pekan, daerah lain terjejas banjir ialah Temerloh dengan 363 mangsa daripada 108 keluarga yang berada di Sekolah Menengah Kebangsaan (SMK) Seri Semantan manakala 35 orang daripada 10 keluarga di PPS SK Sri Buntar dan SK Kerayong di Bera.

Di TERENGGANU, jumlah mangsa banjir berkurangan kepada 196 orang daripada 52 keluarga berbanding 209 orang daripada 55 keluarga dengan kesemuanya ditempat di enam PPS di lima daerah.

Sekretariat JPBN Terengganu dalam kenyataan memaklumkan Kuala Terengganu merekodkan jumlah mangsa tertinggi dengan 83 orang di dua PPS diikuti 54 orang di Kuala Nerus, Dungun (24), Kemaman (23) dan Besut (12).

Sementara itu, di JOHOR jumlah mangsa banjir di Segamat kekal 34 orang daripada 11 keluarga yang berlindung PPS Balai Raya Kampung Batu Badak dan Balai Raya Kampung Kuala Paya.

Di PERAK, tiada pertambahan mangsa banjir direkodkan dan Dewan Sekolah Menengah Kebangsaan Abd Rahman Talib (SMART) di Teluk Intan kekal sebagai PPS tunggal di negeri ini yang menempatkan 134 orang daripada 31 keluarga. – BERNAMA


EPL: Brentford ikat Chelsea tanpa jaringan gol

REKOD kemenangan perlawanan berturut-turut Chelsea dalam semua kejohanan terpadam setelah hanya mencatatkan keputusan seri 0-0 menentang Brentford dalam aksi Liga Perdana Inggeris di Stadium Komuniti Gtech, awal pagi tadi.

Walaupun gagal mengekalkan rekod kemenangan, namun keputusan ini mempertahankan rekod tidak ditembusi dalam lima perlawanan terakhir liga.

Rekod ‘clean sheet’ Chelsea berjaya dipertahankan hasil persembahan cemerlang penjaga gol, Kepa menyelamatkan lima usaha berbahaya lawan yang diketuai penyerang, Ivan Toney memastikan The Blues mengekalkan rekod bersih kelima berturut-turut.

Chelsea dilihat tempang dalam melakukan serangan setelah pengurus pasukan, Graham Potter tidak menurunkan penyerang utama mereka, Pierre-Emerick Aubameyang yang berada dalam prestasi terbaik dengan tiga jaringan daripada lima penampilan terakhirnya setakat ini.

Aubameyang dimasukkan ke minit-81 namun dilihat sudah terlalu singkat untuk menembusi pertahanan Brentford bagi mendapatkan gol kemenangan.

Chelsea kini menduduki tangga keempat dengan kutipan 20 mata dalam sepuluh perlawanan sementara Brentford berada di kedudukan kesembilan dengan 14 mata dalam sebelas perlawanan.

Author

Mohamad Fitri Hazim Hazam

View all posts

View all posts


Wanita kongsi tips hubungan intim melampau tampil mohon maaf

CYBERJAYA: Selepas Menteri Agama, Senator Datuk Setia Dr. Haji Mohd Na’im Mokhtar mengarahkan Jabatan Kemajuan Islam Malaysia (JAKIM) menyiasat serta mengambil tindakan terhadap seorang wanita yang didakwa berkongsi tips hubungan intim secara melampau di media sosial.

Fatin Pauzi menerusi hantaran Facebook miliknya memohon maaf dan berkata, apa yang dimuat naiknya di media sosial adalah sekadar pendapat dirinya sendiri.

“Saya pemilik bagi akaun Facebook ini memohon jutaan maaf atas kesilapan dan juga kekhilafan daripada pandangan saya yang telah menimumbulkan kekecohan dan ketidaknyamanan di antara kita.

“Apa yang berlaku adalah satu pengajaran dan pertanggungjawaban ke atas diri saya.

“Apa yang saya telah lontarkan sama ada di dalam Facebook mahupun group Telegram, adalah pendapat dan pandangan saya sendiri yang tidak bersangkut paut dengan madrasah atau mana-mana guru saya,” tulisnya di ruangan kapsyen Facbook.

Tambahnya, semoga dengan permohonan maaf ini dapat menjernihkan kembali suasana tegang yang dibangkitkan oleh netizen.

Terdahulu, Fatin dikecam teruk di media sosial kerana tangkapan skrin perbualan berunsur lucah dalam grup Telegram yang berkongsi tips hubungan intim secara melampau dan terbuka di media sosial sehingga mengundang reaksi kurang senang warga net.

Oleh: AIN JAPRIL (Pelatih USM)

Author

Media Variasi

View all posts

View all posts


Kerajaan Keluarga Malaysia istiqamah soal integriti, pengasingan kuasa – Annuar

KUALA LUMPUR: Kerajaan Keluarga Malaysia pimpinan Perdana Menteri Datuk Seri Ismail Sabri Yaakob kekal istiqamah mengutamakan soal integriti dan mematuhi setiap prinsip pengasingan kuasa serta menjaga aspirasi dan harapan rakyat dalam setiap dasar kerajaan.

Menteri Komunikasi dan Multimedia Tan Sri Annuar Musa menegaskan setiap keputusan serta dasar kerajaan mesti mengikut jalur peraturan dan keluhuran undang-undang.

Beliau berkata segala syor atau cadangan yang bersifat menjaga kepentingan kumpulan atau puak hanya sekadar pandangan peribadi atau polemik politik.

“Siapa sahaja boleh beri pandangan, tapi kerajaan Keluarga Malaysia pimpinan Ismail Sabri akan kekal istiqamah berintegriti dan dengar suara hati rakyat.

“Tiada siapa boleh paksa Perdana Menteri buat sesuatu yang tak kena dengan keluhuran undang-undang dan pengasingan kuasa,” katanya pada sidang media selepas sambutan Hari Kebangsaan 2022, di Dataran Merdeka, di sini hari ini.

Annuar menjawab pertanyaan pemberita berhubung pandangan dan kritikan Ahli Parlimen Pengerang Datuk Seri Azalina Othman Said terhadap badan kehakiman negara.

Sabtu lepas, Azalina dilapor menyampaikan ucapan penuh semangat berkaitan pelantikan Peguam Negara sewaktu program Taklimat Khas Presiden UMNO di Dewan Merdeka Pusat Dagangan Dunia (WTC) Kuala Lumpur. – BERNAMA


Polis Kuantan tumpaskan ‘Geng Tong Gas’

KUANTAN: Polis berjaya menumpaskan ‘Geng Tong Gas’ yang aktif mencuri tong gas petroleum cecair (LPG) di premis perniagaan sekitar bandar raya ini dengan penahanan dua lelaki tempatan, Sabtu lepas.

Ketua Polis Daerah Kuantan, ACP Wan Mohd Zahari Wan Busu berkata, suspek berusia 27 dan 32 tahun  ditahan di hadapan Bangunan Tabung Haji, Jalan Bukit Ubi, di sini.

“Pada operasi jam 2.30 pagi itu, polis menahan sebuah kereta dinaiki dua suspek dan menjumpai empat tong gas di tempat duduk belakang dan empat lagi di tempat letak barang selain sebatang pemutar skru.

“Tangkapan itu kemudiannya membawa kepada penahanan seorang lelaki warga Bangladesh dan rampasan 42 buah tong gas di sebuah stor di kawasan perindustrian Semambu di sini pada Selasa lepas,” katanya pada sidang media di Ibu Pejabat Polis Daerah (IPD) Kuantan, di sini hari ini.

Wan Mohd Zahari berkata, hasil siasatan lanjut, warga asing berusia 32 tahun itu dan mempunyai dokumen diri yang lengkap itu dipercayai membeli tong gas yang dicuri dua suspek terbabit sebelum menjualnya secara haram.

“Modus operandi geng tong gas ini ialah memecah masuk premis perniagaan antara jam 2 pagi hingga 5 pagi untuk mencuri satu atau dua tong gas dari kedai makan, kedai runcit dan medan selera dengan jumlah paling banyak dilarikan ialah 14 buah tong dari kedai dobi layan diri,” katanya.

Geng itu dipercayai menyasarkan premis perniagaan di sekitar Permatang Badak, Kemunting, Indera Mahkota, Air Putih dan Jalan Beserah, selain polis juga tidak menolak kemungkinan masih terdapat anggota kumpulan itu yang masih bebas.

Pemeriksaan awal juga mendapati dua suspek itu mempunyai rekod kesalahan jenayah serta dadah, dan semua suspek kini direman sehingga esok.

Siasatan dijalankan mengikut Seksyen 457 Kanun Keseksaan kerana pecah rumah atau premis dan mencuri serta Seksyen 411 kanun sama kerana menyimpan harta curi. – BERNAMA


Lafaz taklik cerai isteri talak 3 jika Anwar masih PM tidak boleh ditarik balik – Menteri Agama

CYBERJAYA:  Lafaz taklik seorang individu yang akan menceraikan isterinya dengan talak tiga sekiranya Perdana Menteri, Datuk Seri Anwar Ibrahim dan Kerajaan Perpaduan masih bertahan hingga Ogos tidak boleh ditarik balik.

Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar berkata, seorang isteri tidak boleh dijadikan sebagai objek pertukaran dalam sesuatu taklik.

“Dalam konteks ini bila mana taklik itu dikaitkan dengan perceraian talak tiga kepada seorang isteri ia satu perkara yang amat tidak bertanggungjawab sebab seorang isteri tidak boleh dijadikan objek pertukaran jadi sebab kepada sesuatu taklik,” katanya menerusi rakaman video di Facebooknya, pada Jumaat.

Jelas beliau lagi, di bawah peruntukan undang-undang telah menggariskan bahawa mana-mana permohonan untuk mengesahkan taklik perlu difailkan di mahkamah syariah kerana ia diperuntukkan dalam enakmen semua negeri.

“Jadi dinasihatkan kepada isteri ataupun suami yang mana taklik tu telah dilafazkan untuk memfailkan permohonan di mahkamah bagi mengesahkan perceraian taklik tersebut.

“Hanya hakim syarie dimana pihak-pihak bermastautin sahaja yang boleh menentukan sama ada taklik tersebut jatuh ataupun tidak,” jelasnya.

Beliau turut menasihatkan para suami agar bertanggungjawab dengan lafaz taklik yang dibuat dan jangan sesekali melibatkan maruah seorang isteri.

“Jadi saya nasihatkan yang pertama seorang suami perlu bertanggungjawab bila mana lafazkan taklik jangan libatkan maruah seorang isteri.

“Yang kedua kalau nak mengesahkan sesuatu lafaz sama ada jatuh ataupun tidak jangan rujuk kepada pihak yang ketiga yang hanya boleh menentukan sama ada lafaz itu jatuh ataupun tidak adalah hakim mahkamah syariah di mana pasangan tadi tu bermastautin,” ujarnya.

Terdahulu, tular satu hantaran daripada seorang individu yang telah membuat kenyataan untuk menceraikan isterinya dengan talak tiga sekiranya Perdana Menteri Datuk Seri Anwar Ibrahim dan Kerajaan perpaduan masih menerajui negara sehingga bulan Ogos 2023.

“Wallahi, saya akan ceraikan bini saya dengan lafaz talak tiga jika PMX dan Kerajaan Perpaduan masih bertahan sampai bulan lapan, 2023,” tulisnya dalam sebuah hantaran di Facebook.

Bagaimanapun, ada pihak mendakwa akaun Facebook individu terbabit telah digodam.

Malah, hasil carian di Facebook mendapati akaun tersebut sudah tiada.

Author

Nurul Ain Japri

View all posts

View all posts


Berjalan secara undur sumbang kepada kesihatan diri

CYBERJAYA: Ramai di antara kita yang lupa bahawa berjalan juga merupakan satu senaman tidak memerlukan usaha yang disengajakan mempunyai kelebihan untuk kesihatan kita.

Namun, apabila kita berjalan mengundur ke belakang, secara tidak langsung kita melatih dan mendorong diri untuk melakukan perkara yang mencabar.

Memetik laporan Geo News, beberapa kajian psikologi telah meneroka faedah melatih minda dengan melakukan perkara yang bertentangan dengan apa yang biasa kita lakukan.

Seperti disarankan Pertubuhan Kesihatan Sedunia (WHO), berjalan pantas 10 minit setiap hari boleh memberikan beberapa manfaat kesihatan dan menyumbang ke arah minimum 150 minit aktiviti aerobik setiap minggu.

Menurut Pensyarah Fisiologi Senaman Klinikal di Universiti East London, Jack McNamara, berjalan adalah lebih rumit daripada yang kita ketahui.

Katanya, sistem visual, vestibular (sensasi yang berkaitan dengan gerakan seperti berpusing, berputar atau bergerak dengan pantas) dan sistem proprioseptif (pengetahuan tentang kedudukan badan kita dalam mana-mana ruang) mesti bekerjasama untuk memastikan kita tegak.

Otak manusia memerlukan lebih banyak masa untuk mengendalikan tuntutan tambahan untuk menyelaraskan sistem ini apabila kita berjalan ke belakang, jelasnya.

Justeru, tahap kesukaran yang lebih tinggi ini juga mempunyai kelebihan kesihatan yang lebih tinggi.

The Conversation melaporkan bahawa kestabilan dan keseimbangan adalah dua daripada kelebihan utama dan biasa diketahui untuk berjalan ke belakang.

Bagi kedua-dua orang yang sihat dan terutamanya bagi mereka yang menghidap osteoarthritis lutut, berjalan ke belakang boleh membantu keseimbangan dan gaya berjalan ke hadapan (cara seseorang berjalan).

Hal ini adalah kerana, kita mengambil langkah yang lebih sedikit dan lebih pendek apabila bergerak ke belakang, yang akan meningkatkan toleransi otot-otot kaki bawah sambil meredakan ketegangan pada sendi.

Malahan, selepas strok atau sebarang penyakit neurologi lain, keseimbangan dan kelajuan berjalan pesakit terjejas juga dirawat menggunakan kaedah berjalan ke belakang.

Lebih menakjubkan, berjalan ke belakang boleh menjadi lebih berkesan untuk mengekalkan berat badan yang sihat daripada berjalan biasa.

Menurut satu kajian, wanita yang menyelesaikan program latihan berjalan atau menjalankan enam minggu ke belakang didapati mengalami pengurangan lemak badan.

Penggunaan tenaga apabila berjalan ke belakang hampir 40 peratus lebih tinggi daripada semasa berjalan pada kelajuan yang sama ke hadapan.

Author

Faridah Amiratul

View all posts

View all posts


PH abaikan hak tanah orang asli Puchong

PUCHONG: Sepanjang memegang kawasan Parlimen Puchong selama tiga penggal, kerajaan PH telah mengabaikan penjagaan kawasan orang asli di Puchong.

Calon BN Parlimen Puchong, Datuk Seri Syed Ibrahim Kader berkata, beliau mendapati perkara tersebut semasa menyantuni masyarakat orang asli di Saujana Puchong dan Sungai Rasau.

Menurutnya, beliau telah bertemu dengan ramai pengundi di sekitar Puchong sepanjang hari Khamis dan bertemu dengan masyarakat orang asli di Puchong itu adalah sebahagian daripadanya.

Tambahnya, kebanyakan pengundi yang ditemuinya mengadu bahawa Ahli Dewan Undangan Negeri (ADUN) dan Ahli Parlimen (MP) daripada PH tidak pernah turun melihat penduduk.

“Banyak daripada tempat-tempat ini mengatakan ADUN dan MP tidak pernah turun dan pengundi-pengundi tidak tahu macam mana cara mahu mengadu dan kepada siapa mereka nak mengadu, saya fikir benda-benda seperti ini harus ditangani.

“Kawasan orang asli pun kita dapati mereka abaikan tempat itu dan waktu kita bertemu, mereka mengadu banyak perkara seperti isu geran tanah sampai sudah 20 tahun, mereka masih belum dapat. Jadi inilah benda-benda yang saya fikir yang harus diambil tindakan,” katanya kepada MEDIA VARIASI.

Author

Faridah Amiratul

View all posts

View all posts


Fahmi dilantik jurucakap kerajaan

PUTRAJAYA: Menteri Komunikasi dan Digital, Fahmi Fadzil dilantik sebagai jurucakap bagi Kerajaan Perpaduan untuk berhadapan dengan media.

Perkara itu disahkan oleh Fahmi hari ini yang menurutnya, dalam mesyuarat Kabinet dua minggu lepas, Perdana Menteri, Datuk Seri Anwar Ibrahim telah mengeluarkan arahan supaya beliau dan Kementerian Komunikasi dan Digital (KKD) bertindak sebagai wakil atau jurucakap bagi kerajaan terutama ketika berdepan dengan pihak media.

Fahmi berkata, sidang media selepas mesyuarat Kabinet setiap Rabu akan dikendalikan beliau sekiranya perdana menteri tidak dapat hadir.

“Mana-mana minggu, sebagai contohnya Perdana Menteri tidak dapat anjurkan sidang media mingguan, maka saya dan KKD akan usahakan,” katanya kepada media selepas majlis perhimpunan bulanan KKD di sini hari ini.

Fahmi berkata, antara peranan sebagai jurucakap kerajaan adalah, pihak media boleh merujuk kepadanya untuk mendapatkan kepastian terhadap isu-isu yang perlu mendapatkan pengesahan.

“Ini bagi memastikan kementerian atau menteri yang tepat untuk dirujuk bagi mendapatkan maklum balas,” katanya.

Fahmi berkata, KKD juga akan berbincang dengan badan penyiaran bagi menyediakan maklumat terperinci dan menyeluruh tentang aktiviti kerajaan yang dijangka disiarkan minggu depan dalam slot berita.

“Pelbagai maklumat yang disampaikan oleh kementerian dan agensi namun tiada penegasan kepada kepada pencapaian dan kejayaan yang dilakukan,” katanya.

Terdahulu dalam ucapannya di perhimpunan itu Fahmi berkata, agensi KKD seperti Jabatan Penerangan Malaysia (Japen), Pertubuhan Berita Nasional Malaysia (Bernama) dan Radio Televisyen Malaysia (RTM) perlu membantu kerajaan untuk memberi penjelasan tentang konsep Madani.

“Intipati (Madani) itu lebih dari slogan tetapi hasrat yang dibawa kerajaan,” katanya adalah penting untuk KKD memainkan peranan untuk meneliti, menterjemah dan mengolah apa maksud Madani kepada rakyat.

Mengenai pelantikan Nurul Izzah Anwar sebagai Penasihat Kanan Ekonomi dan Kewangan Perdana Menteri, Fahmi berkata, bukan sahaja Nurul Izzah, tetapi kerajaan pimpinan Anwar juga telah melantik beberapa individu sebagai penasihat termasuk Tan Sri Mohd Hassan Marican.

“Istilah penasihat itu jelas kerana mereka tidak akan menyentuh mengenai dasar, tiada punca kuasa termasuk memanggil mesyuarat serta tidak dibayar gaji,” katanya. – BERNAMA


Baru 6 bulan dipenjara, Siti Bainun hilang 60 kg

KUALA LUMPUR: Dalam tempoh enam bulan sahaja selepas dikenakan hukuman penjara, Siti Bainun Ahd Razali berjaya mengurangkan berat badan.

Difahamkan, pengasas Rumah Bonda yang menjalani hukuman di Penjara Kajang sejak 3 Mei lalu mengalami penurunan berat badan sebanyak 60 kilogram (kg).

Berat badan wanita berusia 31 tahun itu mencecah 150 kilogram (kg) ketika mula menjejakkan kaki ke tirai besi, namun kini menyusut kepada 90 kg.

Susuk tubuh Siti Bainun yang semakin kurus itu menarik perhatian ramai pihak ketika hadir untuk pendengaran rayuan di Mahkamah Tinggi pada Selasa.

Lapor Berita Harian, wanita itu yang memakai jubah merah jambu, dibawa ke mahkamah dengan diiringi anggota penjara.

Pada 3 Mei lalu, Mahkamah Sesyen di sini memerintahkan Siti Bainun menjalani hukuman penjara 12 tahun, selepas didapati bersalah atas dua pertuduhan mengabai dan menganiaya remaja sindrom Down dikenali sebagai Bella, 13, di sebuah unit kondominium di Wangsa Maju antara Februari dan Jun 2021.

Mahkamah turut memerintahkan Siti Bainun menandatangani bon berkelakuan baik selama lima tahun dengan seorang penjamin berserta cagaran RM5,000.

Dia juga diarah melaksanakan khidmat masyarakat selama 200 jam, yang perlu disempurnakan dalam tempoh enam bulan selepas tamat hukuman penjara.

Pada 23 Mei, Mahkamah Tinggi menolak permohonannya untuk menangguhkan hukuman penjara kerana tiada keadaan khas mewajarkan pengasas Rumah Bonda itu dilepaskan sementara menunggu rayuan sabitan serta hukuman didengar.

Ini bermakna, wanita itu kekal dipenjarakan sementara menunggu rayuan terhadap sabitan dan hukuman diputuskan oleh Mahkamah Tinggi.

Author

Fazleen Safina Abd Jamil

View all posts

View all posts


518 laporan polis sepanjang tempoh kempen PRN di Selangor

SHAH ALAM: Sebanyak 518 laporan polis diterima setakat semalam, berkaitan kempen Pilihan Raya Negeri (PRN) di seluruh Selangor.

Timbalan Ketua Polis Negara, Datuk Seri Ayob Khan Mydin Pitchay berkata, daripada jumlah itu sebanyak 20 kertas siasatan sudah dibuka.

“Setakat ink tiada laporan berkait dengan 3R (agama, kaum dan raja), mungkin kita sudah bagi amaran bukan sahaja polis, malah pihak institusi diraja juga memberi amaran.

“Kita berharap ia akan berterusan sehingga selesai PRN, jangan pihak yang mengeksploitasi isu-isu membabitkan 3R ini,” katanya ketika sidang media di Ibu Pejabat Polis Kontinjen (IPK) Selangor di sini, hari ini, lapor Harian Metro.

Terdahulu, Ayob meninjau proses pengundian awal membabitkan pegawai dan anggota polis kontinjen berkenaan.

Hadir sama Ketua Polis Selangor, Datuk Hussien Omar Khan dan Timbalan Ketua Polis Selangor, Datuk S Sasikala Devi.

Mengulas berhubung proses pengundian awal, Ayob berkata, seramai 18,557 pegawai dan anggota polis serta pasangan di kontinjen Selangor akan mengundi awal.

Beliau berkata, pihaknya yakin peratusan keluar mengundi bagi pasukan keselamatan adalah tinggi.

“Bagi Pilihan Raya Umum (PRU) lalu, sebanyak 97 peratus keluar mengundi dan kita yakin akan dapat lebih tinggi,” katanya.

Author

Media Variasi

View all posts

View all posts


Polis tahan pengasuh disyaki dera bayi lelaki

Ketua Polis Daerah Johor Bahru Utara, ACP Balveer Singh berkata, wanita tempatan berusia 34 tahun itu ditahan di rumahnya, selepas satu laporan polis dibuat oleh ibu bayi berkenaan pada pukul 4.30 pagi, semalam.

Beliau berkata, mangsa telah dibawa ke Hospital Sultanah Aminah (HSA) di sini oleh ibu bapanya untuk mendapatkan rawatan pada Khamis lepas, dan hasil pemeriksaan mendapati ada beberapa kesan lebam pada tubuh mangsa.

“Mangsa masih di bawah pemerhatian pihak HSA dan dilaporkan dalam keadaan stabil.

“Siasatan awal mendapati wanita itu menafikan telah mendera mangsa. Dia juga pernah dituduh di bawah Seksyen 31 (1) (a) Akta Kanak-kanak 2001 yang membabitkan penderaan terhadap seorang kanak-kanak lain pada 2021. Kes itu masih dalam proses perbicaraan di mahkamah,” katanya dalam kenyataan hari ini. – BERNAMA


PRU15: MIC dijangka bertanding di Parlimen Teluk Intan, Padang Serai

KUALA LUMPUR: Meskipun mengumumkan kekal bertanding di kesemua sembilan kerusi Parlimen tradisinya pada Pilihan Raya Umum ke-15 (PRU15), MIC dijangka melepaskan satu kerusi tradisinya dan mencuba nasib di dua Parlimen baharu.

Menurut sumber dalaman parti, MIC dijangka bertanding kerusi Parlimen Teluk Intan (Perak) bagi menggantikan kerusi Cameron Highlands (Pahang) yang diberikan kepada UMNO ketika Pilihan Raya Kecil (PRK) pada 2019.

Perkara tersebut dikatakan telah dibincang bersama UMNO dengan syarat parti kaum India itu diberikan kerusi alternatif iaitu Teluk Intan dan Naib Presiden MIC, Datuk T. Murugiah dilantik sebagai penyelaras di kawasan berkenaan.

Sebelum ini, PRK Cameron Highlands diadakan selepas Mahkamah Pilihan Raya pada 30 Nov 2018 mengisytharkan kemenangan Datuk C. Sivarraajh daripada Barisan Nasional (BN) dalam Pilihan Raya Umum ke-14 (PRU-14) terbatal dan tidak sah apabila didapati berlaku amalan rasuah untuk mempengaruhi pengundi di kawasan itu.

Bagaimanapun, BN mempertahankan kerusi Parlimen Cameron Highlands selepas calonnya, Ramli Mohd Nor daripada suku Orang Asli Semai memenangi PRK tersebut dengan majoriti 3,238 undi.

Pada PRU14, MIC bertanding di sembilan kerusi Parlimen iaitu Sungai Siput dan Tapah di Perak; Sungai Buloh, Hulu Selangor, Kapar dan Kota Raja (Selangor); Port Dickson (Negeri Sembilan); Segamat (Johor) dan Cameron Highlands (Pahang).

Sementara itu, MIC juga dijangka bertanding di kerusi Parlimen Padang Serai (Kedah) buat julung kali pada PRU15 sebagai kerusi tambahan selepas mengambil alih daripada MCA dan Sivarraajh dilantik sebagai penyelaras Parlimen Padang Serai.

Sivarraajh yang juga bekas Naib Presiden MIC berkata, beliau telah bekerja di kawasan berkenaan lebih dua tahun sejak 2019 selepas berjaya dalam rayuannya bagi membatalkan keputusan Suruhanjaya Pilihan Raya (SPR) yang melarang beliau bertanding atau mengundi dalam pilihan raya selama lima tahun pada 2020.

“Saya telah bekerja di Padang Serai lebih dua tahun dan telah membantu masyarakat di kawasan ini ketika Perintah Kawalan Pergerakan (PKP) susulan pandemik COVID-19,” kata bekas Ahli Parlimen Cameron Highlands itu ketika dihubungi Bernama, hari ini.

Beliau memfailkan semakan kehakiman pada 31 Disember 2018 bagi memohon satu perintah untuk membatalkan keputusan SPR, yang dimaklumkan kepadanya melalui surat bertarikh 28 Disember 2018, yang tidak membenarkan beliau bertanding atau mengundi dalam mana-mana pilihan raya selama lima tahun mulai 13 Disember 2018.

Susulan keputusan SPR itu, Sivarraajh tidak dapat bertanding dalam PRK Cameron Highlands.

Pada PRU14, Teluk Intan yang ditandingi Presiden Gerakan Datuk Seri Mah Siew Keong jatuh ke tangan DAP apabila Pengerusi DAP Perak Nga Kor Ming menang dengan majoriti 11,179 undi manakala calon MCA, Datuk Dr Leong Yong Kong di Padang Serai pula kecundang dengan calon PKR Karupaiya Mutusami yang menang dengan majoriti 8,813 undi. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Lelaki angau, hendap jurugambar diperintah ke Hospital Bahagia

SHAH ALAM: Mahkamah Majistret di sini pada Khamis memerintahkan seorang bekas pereka sambilan yang menjadi individu pertama di negara ini didakwa atas pertuduhan menghendap seorang jurugambar wanita, menjalani pemeriksaan psikiatri di Hospital Bahagia Ulu Kinta, Perak.

Majistret, Sasha Diana Sabtu memutuskan demikian selepas membenarkan permohonan Timbalan Pendakwa Raya, Zilfinaz Abbas supaya tertuduh, Mohamad Safiq Rosli, 37, dihantar ke hospital itu mengikut Seksyen 342 Kanun Tatacara Jenayah (CPC).

Semasa prosiding, Mohamad Safiq yang memakai kemeja berwarna hijau, mengaku tidak bersalah atas satu pertuduhan mengganggu Acacia Mardiana Daud, 31, secara berulang, dengan menghantar komunikasi menggunakan akaun Twitter, “@sopert99” kepada mangsa di akaun “@ShaFoShizzle”, yang telah dibaca di sebuah rumah di daerah ini, pada 15 hingga 21 Julai lalu.

Tertuduh yang kini menganggur, dituduh sepatutnya mengetahui bahawa gangguan tersebut boleh mendatangkan ketakutan kepada mangsa.

Pertuduhan dibuat mengikut Seksyen 507A (1) Kanun Keseksaan yang boleh dihukum di bawah Seksyen 507A (3) kanun sama, yang membawa hukuman penjara sehingga tiga tahun atau denda atau kedua-duanya, jika sabit kesalahan.

Semasa prosiding, Timbalan Pendakwa Raya, Zilfinaz Abbas tidak menawarkan ikat jamin kepada tertuduh kerana lelaki tersebut telah melanggar jamin polis bagi suatu kes di United Kingdom (UK).

“Dia telah ditangkap negara itu pada 4 April lalu dan diberi jaminan polis, yang mana dia sepatutnya hadir ke mahkamah di sana pada 2 Jun lalu.

“Bagaimanapun, tertuduh telah melanggar jaminan yang diberi dan melarikan diri ke Malaysia, sekali gus menyebabkan dia disenarai hitam oleh polis UK,” katanya.

Beliau turut memohon kepada mahkamah agar tertuduh dihantar ke hospital bahagia untuk pemerhatian.

Menurutnya, sebelum ini tertuduh telah dihantar oleh keluarganya ke Hospital Kuala Lumpur (HKL) untuk mendapatkan rawatan dan dia telah ditempatkan di wad psikiatri sejak 17 Julai lalu.

Sementara itu, peguam, Fithril Hatim Ab Jalil yang mewakili tertuduh, tidak membantah sekiranya Mohamad Safiq dihantar ke hospital tersebut.

Selepas mendengar permohonan daripada kedua-dua pihak, Sasha Diana berkata, jumlah jaminan hanya akan diputuskan selepas pemerhatian di hospital tersebut selesai, dan menetapkan 7 September depan untuk sebutan semula kes.

Sementara itu, dalam prosiding sama, peguam pemerhati, Jason Wee bagi pihak Acacia, memohon kepada mahkamah agar satu perintah perlindungan diberi kepada anak guamnya bagi mengelakkan gangguan daripada tertuduh berulang di masa depan.

“Perintah ini perlu diberikan kepada anak guam saya kerana ia menyentuh isu keselamatan, memandangkan tertuduh sebelum ini dilaporkan pergi ke UK untuk melakukan kesalahan sama,” katanya.

Sasha Diana kemudiannya membenarkan perintah perlindungan diberi kepada mangsa, sehingga kes ini selesai.

Media sebelum ini melaporkan, mangsa menerusi hantaran di media sosial berkongsi berkaitan kisahnya diganggu seorang individu.

Mangsa turut mendakwa sering kali diganggu dengan pesanan berbaur lucah sehingga mengakibatkan emosi mangsa terganggu.

Polis sebelum ini mengesahkan menerima laporan berhubung gangguan seksual dalam talian dihadapi jurugambar wanita pada 2018.

Author

Media Variasi

View all posts

View all posts


Pengusaha roti canai ‘Transfer Road’ janji takkan ulangi kesilapan

GEORGE TOWN: Pengusaha roti canai di Jalan Transfer di sini berjanji tidak akan mengulangi kesilapan selepas diarah tutup operasi sementara pada 2 Januari lalu kerana gagal menepati piawaian kebersihan.

Shahjahan Abdul Hamid, 51, berkata, meskipun terpalit dengan video tular dan tindakan penutupan operasi minggu lalu, gerai yang hampir berusia 90 tahun itu masih menerima kunjungan orang ramai.

Katanya, kira-kira 70 peratus pelanggan tempatan termasuk dari luar Pulau Pinang hadir ke gerai berkenaan sejak dibuka semula Selasa lalu.

“Janji tak akan buat silap lagi.

“Alhamdulillah, pelanggan tetap dan baharu masih datang untuk menikmati roti canai warisan.

“Walaupun hanya 30 peratus pelanggan berkurang, namun ia langsung tidak menjejaskan perniagaan kami ketika ini,” katanya seperti dilapor Kosmo.

Tambah Shahjahan, kebiasaannya kira-kira 800 keping roti canai akan habis dijual setiap Sabtu dan Ahad, manakala hari biasa sebanyak 300 keping.

Mengulas mengenai nasib penebar roti canainya yang tular di media sosial baru-baru ini, Shahjahan berkata, lelaki berusia 67 tahun itu telah dinasihatkan supaya berehat.

“Pekerja warga emas warga tempatan itu sudah 40 tahun berkhidmat sebagai penebar roti canai di sini dan saya merasakan sudah tiba masanya dia berehat.

“Setiap orang tidak lari daripada kesilapan atau kecuaian. Saya sekali lagi memohon maaf kepada para pelanggan,” katanya.

Untuk rekod, media sebelum ini melaporkan premis berkenaan diarah tutup operasi sementara selama dua minggu oleh Kementerian Kesihatan Malaysia (KKM) selepas pemiliknya gagal menepati piawaian kebersihan yang ditetapkan.

Perkara itu susulan tular satu video di media sosial yang memaparkan aksi seorang penebar roti canai di premis itu dilihat menggunakan telur ayam tanpa dibasuh terlebih dahulu selain mencampurkan bersama telur yang pecah.

Author

Diyana Rahip

View all posts

View all posts


SPR bermesyuarat hari ini, tentukan tarikh penting PRU15

PUTRAJAYA: Suruhanjaya Pilihan Raya (SPR) akan mengadakan mesyuarat khas pada pukul 10 pagi di sini, hari ini bagi menentukan tarikh-tarikh penting Pilihan Raya Umum ke-15 (PRU15).

Mesyuarat khas yang berlangsung di Menara SPR itu, akan dipengerusikan oleh Pengerusi SPR, Tan Sri Abdul Ghani Salleh.

Berdasarkan jemputan media yang dikeluarkan oleh SPR, satu sidang media dijangka diadakan pada pukul 12 tengah hari bagi mengumumkan tarikh pengundian, penamaan calon, tarikh writ pilihan raya, daftar pemilih yang akan digunakan serta persiapan lain untuk melaksanakan PRU15.

Mesyuarat khas itu diadakan susulan pembubaran Parlimen ke-14 yang diumumkan oleh Perdana Menteri, Datuk Seri Ismail Sabri Yaakob pada 10 Oktober lepas bagi memberi laluan kepada PRU15 selepas mendapat perkenan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

SPR juga dijangka mengumumkan tarikh-tarikh penting bagi Pilihan Raya Kecil (PRK) Dewan Undangan Negeri (DUN) N66 Bugaya, yang dijangka diadakan serentak dengan PRU15.

Kekosongan kerusi DUN Bugaya adalah berikutan kematian penyandangnya, Manis Muka Mohd Darah pada 17 November 2020 dan PRK DUN itu tertangguh ekoran proklamasi darurat bagi mencegah penularan pandemik COVID-19.

SPR menerima pemakluman rasmi daripada Speaker DUN Sabah mengenai kekosongan kerusi DUN berkenaan pada 12 Okt lepas.

Pada 7 Oktober lepas, Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan menamatkan enam ordinan dan proklamasi darurat bagi menangguhkan PRK Parlimen Batu Sapi, Gerik dan DUN Bugaya yang diisytiharkan pada November dan Disember 2020, berkuat kuasa 6 Oktober lepas.

Susulan pembubaran Parlimen ke-14, Ismail Sabri turut menasihati semua ketua kerajaan negeri kecuali Sabah, Sarawak, Melaka dan Johor untuk mendapatkan perkenan Sultan dan Yang Dipertua Negeri untuk membubarkan DUN masing-masing bagi membolehkan pilihan raya diadakan serentak.

PRU kali ini berlainan apabila beberapa DUN tidak dibubarkan antaranya Melaka, Johor, Sabah dan Sarawak kerana belum mencapai tempoh matang manakala tiga negeri di bawah pentadbiran PAS iaitu Kelantan, Terengganu dan Kedah serta tiga negeri di bawah Pakatan Harapan iaitu Selangor, Pulau Pinang dan Negeri Sembilan juga tidak membubarkan DUN masing-masing.

Hanya Perak, Pahang dan Perlis membubarkan DUN masing-masing untuk membolehkan PRN diadakan serentak dengan PRU15.

Tempoh mandat kerajaan Persekutuan sepatutnya berakhir pada Julai 2023. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Ketua balai polis didenda RM6,500 lepaskan pemilik premis langgar SOP PKP

MELAKA: Gara-gara menerima suapan daripada pemilik sebuah pusat hiburan yang melanggar prosedur operasi standard (SOP) Perintah Kawalan Pergerakan (PKP), seorang bekas ketua balai polis berpangkat subinspektor didenda RM6,500 oleh Mahkamah Sesyen Ayer Keroh di sini hari ini.

Hakim Elesabet Paya Wan menjatuhkan hukuman itu selepas tertuduh, Abdul Halim Alias, 59, mengaku bersalah setelah pertuduhan dibacakan jurubahasa mahkamah.

Mengikut pertuduhan, Abdul Halim yang ketika itu Ketua Balai Polis Tengkera menerima suapan sebanyak RM6,000 daripada seorang pemilik sebuah pusat hiburan yang beroperasi di Kota Shahbandar, Banda Hilir bagi mengelak pemilik premis berkenaan dikenakan tindakan kerana melanggar PKP.

Abdul Halim didakwa melakukan kesalahan itu antara pukul 5 petang hingga 6.15 petang di Balai Polis Tengkera pada 11 Ogos 2020, di bawah Seksyen 165 Kanun Keseksaan kerana menerima suapan yang membawa hukuman penjara maksimum dua tahun atau denda atau kedua-duanya sekali.

Pendakwaan dikendalikan Timbalan Pendakwa Raya Haresh Prakash Somiah manakala tertuduh diwakili peguam Azrul Zulkifli Stork. – BERNAMA


Rakyat bimbang keadilan sukar diperolehi jika ada campur tangan – Jahaberdeen

KUALA LUMPUR: Peguambela dan Peguamcara, Datuk Seri Dr Jahaberdeen Mohamed Yunoos berpendapat rakyat akan gusar bahawa keadilan sukar diperolehi dalam negara jika wujud campur tangan dalam mahkamah.

Beliau berkata demikian ketika ditanya apa akan berlaku jika wujud campur tangan Perdana Menteri atau mana-mana pihak dalam urusan mahkamah atau legislatif.

“Pendek kata, bukan sahaja Perdana Menteri, kalau mana-mana badan lain atau orang-orang politik campur tangan dalam urusan mahkamah ia tidak wajar.

“Rakyat akan gusar bahawa keadilan tidak mudah diperolehi dalam negara atau mereka boleh dibuli oleh pihak yang lebih berkuasa,” katanya ketika dihubungi MEDIA VARIASI.

Beliau berkata, seorang Perdana Menteri tidak wajar langsung mencampuri urusan mahkamah atas dua sebab utama iaitu wajib jaga kebebasan kehakiman dan kekalkan pemisahan kuasa-kuasa dalam sistem demokrasi.

Ketika ditanya apa impak serta pandangan dari negara luar sekiranya seorang Perdana Menteri sesebuah negara mencampuri urusan legislatif dan mahkamah?

Jahaberdeen menjawab ia akan beri kesan serius kerana bukan sahaja akan merosot kepercayaan kepada sistem keadilan negara tetapi juga akan memberi kesan negatif.

“Kesan negatif ini boleh dilihat kepada perdagangan antarabangsa di mana negara luar tidak akan berani memasuki perjanjian perniagaan dengan Malaysia,” katanya.

Author

Tun Puteh Wanti

View all posts

View all posts


FAM tolong ‘tak ikhlas’

KUALA LUMPUR: “Persatuan Bolasepak Malaysia (FAM) sepatutnya tolong seawal 27 Julai dan bukannya tolong selepas 4 Ogos,” kata pemilik Kelantan FC, Norizam Tukiman.

Norizam yang lebih dikenali sebagai Zamsaham itu melontarkan ketidakpuasan hatinya susulan tindakan badan induk itu yang didakwa seakan tidak ikhlas untuk membantu mereka menyelesaikan masalah pendaftaran pemain pasukan itu.

Susulan isu terbabit, skuad ‘The Red Warriors’ tidak dapat mendaftarkan empat pemain import baharu untuk mengharungi baki saingan Liga Malaysia (Liga M) musim ini.

“Jendela khusus untuk Kelantan FC dibuka pada 27 Julai hingga 1 Ogos dan kita sudah menghantar nama pemain baharu ke dalam MyPass MFL.

“Tetapi ada masalah teknikal untuk TMS bagi pemain asing yang sudah diketahui orang FAM seawal 27 Julai. Jadi mereka sepatutnya tolong semasa kita laporkan masalah itu, bukan tolong selepas 4 Ogos.

“Saya sudah laporkan kepada FAM, saya telefon Presiden (Datuk Hamidin Mohd Amin), Setiausaha Agung (Noor Azman Rahman) maklumkan mengenai masalah pendaftaran sebelum tarikh 1 Ogos.

“Kenapa hanya tolong pada 4 Ogos? Adakah mereka betul-betul ikhlas nak bantu kerana mereka hantar surat pada Persekutuan Bolasepak Antarabangsa (FIFA) dan minta lanjutan untuk semua pasukan, mestilah tak dapat (FIFA luluskan).

“Hanya selepas 15 Ogos, baru mereka maklumkan ia sebenarnya membabitkan masalah teknikal TMS. Jadi hak Kelantan FC untuk mendaftarkan pemain dinafikan kerana kegagalan FAM.

“Kenyataan FIFA yang tidak benarkan lanjutan, memanglah FIFA takkan benarkan. Tak perlu tuding jari cakap ini masalah Kelantan FC sedangkan FAM adalah tempat mengadu apabila membabitkan masalah teknikal TMS.

“FAM satu badan sukan yang dihormati mestilah benar-benar ikhlas membantu pasukan demi penswastaan sebenar dan hal-hal teknikal perlu diperhalusi bersama,” katanya. – Berita Harian

Authors

Media Variasi

View all posts

Diyana Rahip

View all posts

View all posts

View all posts


Tambah, import pam kuasa tinggi langkah selesai banjir termenung – Zahid

BAGAN DATUK: Kerajaan akan menambah dan mengimport pam-pam berkuasa tinggi sebagai langkah penyelesaian masalah banjir termenung di seluruh negara.

Timbalan Perdana Menteri, Datuk Seri Dr Ahmad Zahid Hamidi berkata, langkah tersebut bagaimanapun perlu mengikut tatacara pembelian ditetapkan.

“Saya akan lakukan koordinasi dengan Ketua Pengarah Jabatan Pengaliran Saliran (JPS), Agensi Pengurusan Bencana Negara (NADMA) dan Angkatan Pertahanan Malaysia (APM) untuk lihat segera bagaimana pam berkuasa tinggi dapat ditempatkan segera di seluruh negara.

“Saya akan teliti pam-pam kuasa tinggi ini yang sedia ada, jika perlu diimport segera, saya harap dapat JPS, NADMA dan APM kemukakan cadangan ikut tatacara pembelian,” kata Ahli Parlimen Bagan Datuk itu selepas melawat pusat pemindahan sementara (PPS) di Sekolah Kebangsaan Sungai Tiang Darat di sini hari ini.

Beliau berkata selain itu, antara langkah penyelesaian segera juga adalah dengan memindahkan pam-pam sedia ada ke kawasan banjir termenung.

Mengulas mengenai langkah penyelesaian masalah banjir di Bagan Datuk, Zahid berkata, sembilan lokasi pam di daerah ini akan dibina dan dipasang segera seperti yang dicadangkan Jawatankuasa Bencana Peringkat Daerah.

“Maka peruntukan segera diperlukan dari Unit Perancang Ekonomi Jabatan Perdana Menteri bagi penyelesaian dengan pembukaan tender mengikut spesifikasi kualiti pam yang diperlukan di sembilan lokasi ini.

“Dicadangkan pam kuasa tinggi untuk pam air di parit kiri dan kanan jalan, agar kawasan digenangi air dapat didalamkan dan dikorek,” katanya.

Berhubung penyelesaian jangka panjang masalah banjir di daerah tersebut, Zahid berkata, projek tebatan banjir kekal berjumlah RM80 juta akan dilaksanakan di kawasan itu yang dijangka disiap dalam tempoh tiga tahun.

Ditanya mengenai penempatan mangsa banjir jika situasi berterusan hingga tahun depan dan menjejaskan dewan sekolah, beliau berkata, kerajaan akan mencari lokasi lain yang difikirkan bersesuaian termasuk dewan orang ramai atau masjid.

Setakat 8 pagi ini, terdapat dua PPS menempatkan 44 mangsa daripada 13 keluarga di Perak membabitkan Dewan Sekolah Menengah Abdul Rahman Talib (SMART) Batu 4 dan Sekolah Kebangsaan Sungai Tiang Darat. – BERNAMA


Klinik Asas Sukan Budak Kampung 2023 terima 1,000 penyertaan

KUALA LUMPUR: Penganjuran Klinik Asas Sukan Budak Kampung 2023 di gelanggang bola keranjang dan padang bola sepak Bukit Rahman Putra, Sungai Buloh amat menggalakkan.

1,000 penyertaan menggalakkan diterima dari umur 10 hingga 17 tahun.

Pengerusi Jawatankuasa Tetap
Pembangunan Generasi Muda & Sukan dan Pembangunan Modal Insan Selangor, Mohd Khairuddin Othman berkata, ia adalah merupakan kesinambungan program Kejohanan Piala Budak Kampung (PBK).

“Program yang berlangsung selama dua hari iaitu Sabtu dan Ahad memfokuskan tiga jenis sukan iaitu bola sepak, sepak takraw dan bola jaring.

“Klinik Asas Sukan ini melibatkan sesi latihan yang dikendalikan oleh bekas-bekas atlet yang pernah mengharumkan nama Malaysia dan Selangor.

“Antaranya Karishma S. Loganathan dan Nur Firra Syuhada Hasrin (bola jaring), Khalid Ali, Shahrin Majid dan Hardi Jaafar (bola sepak) serta Farhan Adam dan Haziq Hairul Nizam (sepak takraw).

“Kita asah bakat baru dengan tidak lupa bakat berjasa,” katanya.

Program julung kali diadakan ini mendapat sambutan amat menggalakkan yang menerima hampir 1000 penyertaan dan akan dibuka pada sesi-sesi seterusnya dalam tahun ini.

Tambah Mohd Khairuddin, diharapkan penganjuran program ini dapat menjadi platform kepada para belia selaras dengan matlamat Kerajaan Negeri untuk mencungkil dan mengenalpasti bakat-bakat sukan yang diasah agar menjadi atlet profesional, disamping sebagai inisiatif kerajaan negeri untuk terus mendekati komuniti sukan akar umbi.

Author

Tun Puteh Wanti

View all posts

View all posts


Bapa mengaku 30 pertuduhan rogol, amang seksual dua anak

MUAR: Seorang pekerja pembersihan mengaku bersalah di Mahkamah Sesyen di sini pada Ahad, atas 30 pertuduhan merogol dan amang seksual terhadap dua anak kandungnya sejak enam tahun lalu.

Tertuduh berusia 53 tahun, membuat pengakuan itu selepas pertuduhan dibacakan di hadapan Hakim Abu Bakar Manat.

Jika disabitkan kesalahan, tertuduh berdepan hukuman penjara 790 tahun dan 201 sebatan, lapor Sinar Harian.

Mengikut pertuduhan, tertuduh berdepan 10 pertuduhan merogol mangsa berusia 15 tahun dan lima pertuduhan melakukan amang seksual fizikal terhadap anaknya itu.

Tertuduh turut berdepan 10 lagi pertuduhan merogol dan lima pertuduhan melakukan amang seksual dengan seorang lagi anaknya yang kini berusia 12 tahun.

Dia didakwa melakukan kesemua perbuatan itu di sebuah rumah di dua lokasi berbeza di di Bakri dan Jalan Jeram Tepi Muar antara 2018 sehingga 9 Julai tahun ini.

Bagi pertuduhan merogol, dia didakwa mengikut Seksyen 376(3) Kanun Keseksaan yang memperuntukkan hukuman penjara maksimum 30 tahun dan 10 sebatan maksimum, jika sabit kesalahan.

Sementara bagi pertuduhan amang seksual, dia didakwa mengikut Seksyen 14(a) Akta Kesalahan Seksual Terhadap Kanak-Kanak 2017 yang memperuntukkan hukuman penjara maksimum 20 tahun dan sebat, jika sabit kesalahan.

Pendakwaan dilakukan Timbalan Pendakwa Raya, Danial Munir manakala tertuduh tidak diwakili peguam.

Sebelum itu, tertuduh yang mengenakan pakaian lokap berwarna jingga, memberitahu mahkamah dia sudah bertaubat dan meminta hukuman dikurangkan.

Bagaimanapun, pihak pendakwaan tidak menawarkan sebagai jaminan memandangkan kesalahan yang dibuat tertuduh tidak boleh dijamin.

Tiada sebarang jaminan ditawarkan kepada tertuduh dan mahkamah menetapkan 8 Ogos depan sebagai tarikh sebutan semula kes.

Author

Media Variasi

View all posts

View all posts


11 pantang larang wajib kaum Cina patuhi pada Bulan Hantu

TAHUKAH anda dengar tentang Hungry Ghost Festival atau Perayaan Hantu Lapar yang disambut pada bulan ke-7 mengikut kalendar Cina setiap tahun?

Jika ikut kiraan pada tahun 2023, Bulan Hantu ini jatuh pada bulan Ogos dimana kemuncaknya adalah pada 30 Ogos ini.

Mengikut kepercayaan masyarakat Cina, pintu alam ghaib akan dibuka dan semua roh-roh orang mati termasuk hantu akan dibebaskan dan berkeliaran di dunia pada bulan tersebut.

Menerusi video TikTok @Aunty Cina, masyarakat Cina perlu mengikuti pantang larang serta nasihat pada bulan itu untuk mengelakkan dari terkena musibah.

“Sekarang bulan tujuh untuk kalendar Cina, maksudnya musim ‘Hungry Ghost Festival’. Pagar dunia mereka (hantu/roh) dah buka. So aunty nak bagi nasihat sikit,” katanya,

Foto: Cari Infonet

Foto: Responsible travel blog

Apa-apapun pantang larang ini hanya untuk rakan-rakan kita yang berbangsa Cina sahaja dan bagi kita yang beragama Islam tak perlulah bimbang.

Author

Nurul Ain Japri

View all posts

View all posts


Israel terus berdusta, ‘kami tidak tahu bagaimana kanak-kanak di Gaza mati’

PENASIHAT perdana menteri Israel, Mark Regev cuba mencadangkan awal minggu ini bahawa kanak-kanak yang terbunuh di Genting Gaza mungkin mati dengan cara lain selain daripada serangan semasa Israel.

Dalam satu wawancara Khamis dengan penyiar yang berpangkalan di Amerika Syarikat (AS), MSNBC, disebut bahawa lebih 11,000 orang, termasuk 4,000 kanak-kanak terbunuh. PBB, komuniti hak asasi manusia dan komuniti perisikan Amerika berkata pada Jumaat mereka mempercayai nombor itu.

Regev berkata nombor itu dikeluarkan oleh Hamas. “Saya tidak pasti itu benar,” katanya.

Wartawan Medhi Hasan berkata, dalam dua konflik utama Gaza pada 2009 dan 2014, jumlah kematian yang dikongsi oleh Kementerian Kesihatan Gaza menyamai jumlah kematian tentera Israel.

Regev menjawab bahawa nombor itu diterbitkan oleh Hamas dan tidak disahkan oleh mana-mana organisasi bebas.

“Anda tidak tahu berapa ramai daripada mereka adalah pejuang Hamas, tentera dan berapa ramai orang awam. Hamas mahu anda percaya bahawa mereka semua orang awam, bahawa mereka semua kanak-kanak,” katanya.

“Hamas… telah mengawal Genting Gaza, dan akibatnya, mereka mengawal semua imej yang keluar dari Gaza,” katanya.

Regev kemudian bertanya: “Adakah anda melihat satu gambar pejuang Hamas yang mati dalam pertempuran di Gaza?”

Hasan menjawab: “Tetapi saya telah melihat ramai kanak-kanak dengan mata saya sendiri ditarik dari keluar dari runtuhan… Mereka juga orang yang telah dibunuh oleh kerajaan (Israel) anda… Adakah anda menafikan?” Jawapan Regev: “Tidak, saya tidak. Pertama sekali, anda tidak tahu bagaimana orang-orang itu mati, kanak-kanak itu.

Regev mengakui bahawa kerajaan Israel melakukan kesilapan mengenai jumlah korban pada 7 Oktober: “Kami mempunyai jumlah 1,400 korban. Dan kini kami telah menyemaknya kepada 1,200 kerana kami faham bahawa kami telah melebihkan anggaran. Kami membuat kesilapan. ”

“Ia sebenarnya mayat yang terbakar teruk kami menyangka ia milik kami. Akhirnya, nampaknya mereka adalah pejuang Hamas,” katanya.

Ditanya mengenai maklumat yang salah mengenai tentera Israel yang menunjukkan kalendar Arab sebagai nama pengganas yang mengawal hospital Al-Shifa, Regev berkata: “Saya tidak tahu bahasa Arab… saya buat silap, anda juga buat silap. Tetapi ada perbezaan antara membuat kesilapan yang jujur dan antara Hamas yang sengaja membesar-besarkan angka untuk disesuaikan dengan tujuan propagandanya.”

Hasan menegaskan bahawa ia bukan satu-satunya kesilapan oleh tentera Israel dan menunjukkan hantaran jurucakap perdana menteri Israel, Ofir Gendelman mengenai “kematian palsu Palestin,” yang sebenarnya merupakan filem pendek Lubnan dari tahun-tahun sebelumnya, kemudian wartawan itu bertanya: “Ia bukan rakyat Palestin memalsukan kecederaan mereka sendiri. Bolehkah kita menerima kesilapan itu dan menghapuskannya?”

Regev berkata: “Sekali lagi, saya akui itu juga satu kesilapan.” – Anadolu

Author

Taufik Asmady Abdul Aziz

View all posts

View all posts


KWAP capai RM184.5b saiz dana kasar

KUALA LUMPUR: Sebanyak RM184.5 bilion saiz dana kasar Kumpulan Wang Persaraan (Diperbadankan) (KWAP), adalah daripada syarikat pelaburan berkaitan kerajaan (GLIC) setakat Julai 2023.

Timbalan Menteri Kewangan I, Datuk Seri Ahmad Maslan berkata, 80 peratus daripada jumlah itu dilaburkan di dalam negara manakala 20 peratus lagi di luar negara.

Jelas beliau, peratusan pelaburan daripada pendapatan tetap merangkumi 40 peratus, diikuti ekuiti awam dengan 40 peratus, manakala ekuiti swasta dan hartanah masing-masing dengan 10 peratus.

“Jadi, dana sebesar ini diurus dengan baik oleh KWAP. Selama ini, mereka juga memberi jumlah dividen tertentu kepada kerajaan bagi membantu kerajaan membayar tanggungan persaraan sejumlah RM31 bilion setiap tahun.

“Jumlah itu merangkumi 900,000 pesara yang ada di negara ini termasuk pencen terbitan,” katanya ketika sidang media selepas melancarkan Forum Pencarum KWAP 2023 di Pusat Konvensyen Kuala Lumpur (KLCC) di sini pada Selasa.

Forum berkenaan dihadiri kira-kira 400 pencarum termasuk 20 wakil institut pengajian tinggi awam (IPTA).

Mengulas lanjut, Ahmad Maslan berkata, kerajaan mengharapkan penambahbaikan berterusan dilakukan oleh KWAP pada masa akan datang.

Jelasnya, antara penambahbaikan itu termasuk jawatankuasa pelaburan KWAP hendaklah meningkatkan usaha-usaha bagi mendapatkan keuntungan daripada pelaburan yang ada.

Katanya, ini penting agar dividen yang diberikan kepada kerajaan akan bertambah dari semasa ke semasa.

Selain itu, beliau berkata, penambahbaikan KWAP dengan slogan baharu iaitu ‘Teman Persaraan Anda’ dapat diharap dapat merapatkan hubungan antara KWAP dengan individu yang bersara.

“Segala usaha-usaha pendigital perlu terus dilaksanakan. Sebelum ini saya melancarkan perkongsian data yang menyebabkan hubungan antara KWAP, jabatan bahagian pencen dan Lembaga Pembiayaan Perumahan Sektor Awam umpama ‘seemless connection‘ apabila mereka bersara, yang mana potongan-potongan (kewangan) dapat dilaksanakan tanpa tertangguh.

“Itu penambahbaikan yang sangat baik dilakukan oleh KWAP dari semasa ke semasa. Perkara seumpama itu perlu diteruskan mereka yang kini mempunyai lebih 700 kakitangan, yang sudah tentu boleh memikirkan (penambahbaikan) di bawah kepimpinan ketua pegawai eksekutifnya,” katanya.

Author

Fazleen Safina Abd Jamil

View all posts

View all posts


Kertas siasatan penceramah rogol remaja diserah kepada pendakwa raya

KUALA LUMPUR: Kertas siasatan membabitkan penceramah bebas yang disyaki merogol seorang remaja perempuan bawah umur dihantar ke pejabat Timbalan Pendakwa Raya untuk tindakan selanjutnya, hari ini.

Ketua Polis Kuala Lumpur Datuk Azmi Abu Kassim berkata kertas siasatan itu dirujuk untuk penelitian sebelum menunggu arahan lanjut daripada pihak pendakwaan.

“Kertas siasatan diserahkan kepada Timbalan Pendakwa Raya hari ini untuk semakan dan kami tunggu arahan seterusnya,” katanya kepada Bernama hari ini.

Pada 28 Julai lepas, Azmi dilaporkan berkata lelaki berusia lingkungan 30-an itu diserahkan kepada Kontinjen Perak selepas tempoh remannya tamat pada 27 Julai bagi siasatan kes di Kuala Lumpur.

Media sebelum ini melaporkan penceramah bebas itu ditahan di Ibu Pejabat Polis Daerah (IPD) Kuala Selangor pada 4.50 petang pada 18 Julai lepas dan disiasat mengikut Seksyen 376 Kanun Keseksaan kerana merogol dan Seksyen 14 (a) Akta Kesalahan Seksual Terhadap Kanak-Kanak 2017.

Berdasarkan siasatan awal, perkenalan antara suspek dan remaja bawah umur itu dipercayai bermula apabila mangsa menghubungi lelaki terbabit di media sosial bagi bertanyakan masalah agama sebelum hubungan terjalin sejak Mei tahun lepas.

Setakat ini terdapat empat laporan polis membabitkan individu itu iaitu dua di Selangor dan masing-masing satu di Kuala Lumpur dan Perak. – BERNAMA


Larangan vape akan jejaskan industri Bumiputera bernilai RM2.27 bilion

KUALA LUMPUR: Persatuan E-Vaporizers dan Tembakau Alternatif Malaysia (MEVTA) dan Persatuan Peruncit Rokok Elektronik Malaysia (MRECA) hari ini memohon agar Kabinet mengkaji semula larangan penjualan dan pemilikan vape kepada individu yang lahir dari tahun 2005 yang akan mengharamkan industri vape tempatan pada masa hadapan dan menjejaskan industri yang bernilai RM2.27 bilion.

Baru-baru ini, Menteri Kesihatan, Khairy Jamaluddin berkata, Kabinet telah meluluskan cadangan Kementerian Kesihatan Malaysia berkenaan larangan tersebut dan ini akan menyebabkan industri vape tempatan diharamkan pada masa akan datang.

“Rokok dan vape adalah dua barangan yang berbeza dan tidak sepatutnya disamakan dalam satu kategori yang sama dalam larangan ini. Sebaliknya, produk vape adalah alternatif yang kurang risiko kepada rokok dan mampu membantu perokok tegar berhenti merokok,” kata Presiden MEVTA, Mohamad Neezam Talib.

“Kerajaan seharusnya melihat vape sebagai satu kaedah untuk mengurangkan jumlah perokok negara pada masa ini kerana ia terbukti berkesan di negara yang lain. Polisi ini memberikan mesej yang salah kepada perokok masa ini kerana ia menyamakan rokok dan vape sebagai produk yang mempunyai risiko yang sama,” katanya lagi.

Presiden MRECA, Datuk Adzwan Ab Manas berkata, industri tempatan Malaysia rata-ratanya terdiri daripada usahawan Bumiputera dan polisi ini akan memberikan kesan dalam jangka masa panjang.

“Nasib industri yang bernilai RM2.27 bilion serta 15,000 pekerja dan 3,000 perniagaan vape di Malaysia akan terjejas sekiranya kerajaan tidak memberikan pertimbangan yang sewajarnya.

“Selama ini, Malaysia dianggap sebagai salah satu pengeluar vape yang utama di dunia. Ia juga mempunyai potensi yang besar untuk menarik pelabur domestik dan asing. Dengan polisi ini, ia akan membantutkan potensi negara Malaysia sebagai pengeluar produk vape di dunia,” katanya lagi.

MEVTA dan MRECA juga berkata, kerajaan seharusnya mewujudkan peraturan kawal selia bagi mengawal industri vape yang setelah sekian lama tertangguh dan mengambil pendekatan untuk mengawal industri vape dengan peraturan yang berbeza dengan rokok.

Author

Taufik Asmady Abdul Aziz

View all posts

View all posts


Lapan kedai berhampiran restoran nasi kandar popular hangus

GEORGE TOWN: Lapan kedai dua tingkat di Jalan Datuk Keramat di sini musnah dalam kebakaran yang berlaku pada jam 8 malam, Khamis.

Pegawai Operasi Balai Bomba dan Penyelamat (BBP) Jalan Perak, Timbalan Penguasa Bomba I, A’azelan Hassan berkata, pihaknya menerima panggilan kecemasan pada jam 8.04 malam berhubung kejadian berkenaan.

Menurutnya, ketika tiba di lokasi kejadian, didapati lapan kedai dua tingkat kelas A berdekatan sebuah restoran nasi kandar popular hangus terbakar.

“Ketika tiba di lokasi, api sedang marak di kelapan-lapan kedai tersebut yang berkeluasan 160X30 kaki persegi.

“Anggaran peratusan kebakaran semasa adalah sebanyak 90 peratus. Operasi pemadaman masih dijalankan ketika ini,” katanya dalam satu kenyataan pada Khamis.

Kata beliau, pihaknya mendapat bantuan daripada BBP Bagan Jermal, Bayan Baru, Bandar Perda, Paya Terubong, Sungai Bakap serta pasukan bomba sukarela berhampiran.

Tiada mangsa dilaporkan terlibat dan punca kebakaran masih dalam siasatan. – Sinar Harian

Author

Media Variasi

View all posts

View all posts


‘Gelap pemandangan budak tu’- Budak perempuan syok menyanyi dalam jaket bapa saudaranya

CYBERJAYA: Sesiapa sahaja pasti akan terhibur dengan gelagat anak kecil seperti dalam video kanak-kanak perempuan menyanyi ketika berada di atas motor yang mengundang tawa warga net.

Menerusi perkongsian video TikTok @Bukansyamer, kanak-kanak tersebut berlindung di sebalik jaket yang ketika itu tengah hujan.

“Tengah elok rempit tiba-tiba hujan lebat, kalau ambil budak rambut terbakar ni mesti ada je benda jadi,” tulisnya di ruangan kapsyen.

Syamer yang merupakan bapa saudara kepada adik perempuan tersebut dilihat sanggup berhentikan motor semata-mata untuk merakam anak buahnya sedang seronok menyanyi.

Syamer juga dilihat ketawa besar tanpa disedari oleh anak buahnya kerana terselindung di sebalik jaket.

Menjengah di ruangan komen rata-rata netizen terhibur dengan video yang dikongsikan tersebut.

“Aku rasa anak buah dia tak tahu pokde dia tengah berhenti tu, tu dok layan lagu, ingat tengah jalan,” komen netizen.

“Gelap pemandangan budak tu,” seloroh netizen.

“Hahaha, redha betul dia duduk dalam tu,” kongsi netizen.

Author

Nurul Ain Japri

View all posts

View all posts


Pengurus hartanah mengaku tidak bersalah campak kucing dari tingkat 15

PETALING JAYA: Seorang pengurus hartanah mengaku tidak bersalah di Mahkamah Majistret di sini hari ini atas pertuduhan melakukan khianat terhadap seekor kucing dengan mencampakkan haiwan itu dari tingkat 15 di sebuah pangsapuri di Jalan PJS 8/9 di sini, Isnin lepas.

Chan Kam Kin, 44, didakwa melakukan perbuatan tersebut sehingga menyebabkan kematian ke atas haiwan itu pada 7.30 malam

Pendakwaan dikemukakan mengikut Seksyen 428 Kanun Keseksaan yang membawa hukuman penjara maksimum tiga tahun atau denda atau kedua-duanya sekali, jika sabit kesalahan.

Semasa prosiding, Timbalan Pendakwa Raya, Aqharie Durranie Aziz menawarkan tertuduh diikat jamin RM6,000 dengan seorang penjamin.

Bagaimanapun, peguam Kailash Sharma yang mewakili tertuduh memohon jaminan dikurangkan atas alasan anak guamnya mempunyai seorang anak berusia lapan tahun serta tidak berpendapatan tetap.

Majistret, Zhafran Rahim Hamzah membenarkan tertuduh diikat jamin RM4,000 dengan seorang penjamin dan menetapkan 25 Januari 2023 untuk sebutan kes.

Media sebelum ini melaporkan seorang lelaki ditahan berikutan laporan polis yang diterima berhubung tindakan suspek mencampakkan kucing milik jirannya dari tingkat 15 di sebuah pangsapuri. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


JHEAIPP diarah siasat kes tular kedai nasi ayam

GEORGE TOWN: Kerajaan negeri mengarahkan Jabatan Hal Ehwal Agama Islam Pulau Pinang (JHEAIPP) menjalankan siasatan berhubung dakwaan peniaga Muslim di Sungai Ara, dekat sini mengambil bekalan nasi ayam dan nasi itik daripada restoran bukan Islam.

Timbalan Ketua Menteri I Datuk Ahmad Zakiyuddin Abdul Rahman berkata dakwaan itu serius dan siasatan perlu dijalankan secara menyeluruh kerana melibatkan sensitiviti orang Islam.

“Saya sudah mengarahkan beberapa agensi termasuk JHEAIPP menjalankan siasatan berhubung dakwaan itu kerana melibatkan sensitiviti orang Islam dan mereka sedang menjalankan siasatan secara menyeluruh.

“Saya difahamkan siasatan dijalankan berdasarkan apa yang terkandung dalam media sosial sahaja setakat ini kerana kita belum mendapat sebarang aduan rasmi. Kita respons ke atas apa yang kita dapat maklumat melalui media,” katanya ketika dihubungi di sini hari ini.

Beliau berkata siasatan awal oleh pentadbiran agama itu telah dibuat namun belum lengkap kerana ada lagi yang perlu diambil kira, selain mendapatkan maklumat secara sahih sebelum sebarang tindakan dibuat.

Menurut Ahmad Zakiyuddin yang juga Yang Dipertua Majlis Agama Islam Negeri Pulau Pinang (MAINPP) pemilik dan pekerja kedai serta beberapa individu yang didakwa terlibat dengan kedai makan itu telah dikenal pasti dan kemungkinan akan dipanggil untuk siasatan dalam masa terdekat.

Sementara itu, Ketua Pegawai Peguatkuasa Kementerian Perdagangan Dalam Negeri dan Hal Ehwal Pengguna (KPDNHEP) Pulau Pinang A.Mogan ketika dihubungi berkata JHEAIPP ada memaklumkan mahu menjalankan siasatan susulan kes itu bersama pihaknya.

“Saya dimaklumkan kes itu sedang disiasat oleh JHEAIPP dan mereka (JHEAIPP) nak adakan siasatan susulan bersama KPDNHEP berhubung kes tersebut,” katanya.

Sejak semalam, tular video berdurasi dua minit 38 saat berhubung dua lelaki Melayu dilihat memasuki sebuah restoran bukan Islam di Paya Terubong dipercayai untuk mengambil nasi ayam dan menjualnya di gerai milik orang Melayu di Sungai Ara.

Rakaman video itu telah mencetuskan rasa tidak puas hati dalam kalangan pengguna Muslim kerana merasakan peniaga tersebut telah menipu pelanggannya dengan mendapatkan bekalan daripada sumber tidak halal. – BERNAMA

Author

MEDIAVARIASI

View all posts

View all posts


Dua maut, lima cedera dalam kemalangan libatkan dua kenderaan

JOHOR BAHRU: Dua wanita maut manakala lima cedera dan seorang kanak-kanak terselamat dalam kemalangan membabitkan dua kenderaan di Kilometer 58.3, Lebuhraya Senai Desaru menghala ke Senai di Kota Tinggi, petang tadi.

Komander Operasi Balai Bomba dan Penyelamat (BBP) Penawar, Pegawai Bomba Kanan I KUP Faizal Ahmad berkata, pihaknya menerima panggilan mengenai kemalangan yang melibatkan kereta Perodua Alza dan Hyundai i30 itu pada pukul 3 petang.

Beliau berkata, Alza tersebut membawa enam penumpang dengan dua daripadanya maut, dua lelaki dan seorang perempuan cedera, serta seorang kanak-kanak lelaki, manakala seorang lelaki dan seorang wanita yang menaiki Hyundai i30 juga cedera.

“Setibanya Pasukan Keluaran Operasi (PKO) di tempat kejadian, didapati terdapat dua mangsa tersepit di dalam Alza. PKO bertindak mengeluarkan kedua-dua mangsa dengan menggunakan peralatan menyelamat dan mereka disahkan telah meninggal dunia oleh pihak Kementerian Kesihatan (KKM) dan seterusnya diserahkan kepada polis untuk tindakan lanjut.

“Kesemua mangsa yang cedera dibawa ke hospital berdekatan menaiki ambulans KKM,” katanya dalam satu kenyataan di sini, malam ini.

Sementara itu, Ketua Polis Daerah Kota Tinggi, Supt Hussin Zamora mengesahkan menerima laporan kemalangan tersebut bagaimanapun berkata, identiti kesemua yang terlibat dalam kemalangan itu akan dimaklumkan kemudian. – BERNAMA


Premis perniagaan tanpa lesen dikendali warga asing disita

KUALA LANGAT: Majlis Perbandaran Kuala Langat (MPKL) menutup sebuah premis dikendalikan warga asing di Jalan Usahawan 2, Bandar Mahkota, Banting di sini.

MPKL dalam satu kenyataan memaklumkan, pemeriksaan dibuat terhadap sebuah premis perniagaan dalam operasi penguatkuasaan di sekitar Jalan Usahawan 2, Bandar Mahkota, Banting pada Rabu.

“Hasil pemeriksaan terdapat premis kedai beroperasi tanpa lesen yang sah daripada MPKL dikendali oleh warga asing,” menurut MPKL dalam satu kenyataan di laman Facebooknya.

Menurut MPKL, kesalahan itu dilakukan di bawah Undang–undang Kecil 3, Undang-undang Kecil Tred Perniagaan Dan Perindustrian MDKL 2007 kerana menjalankan perniagaan berkaitan (Pelbagai) tanpa lesen dari MPKL.

Pada masa sama, kesemua barangan perniagaan tersebut turut disita di bawah Undang-Undang Kecil 38(1) Undang-Undang Kecil Tred Perniagaan Dan Perindustrian MDKL 2007 bagi premis perniagaan pelbagai.

“Kesemua barang sitaan dibawa ke stor pejabat penguat kuasa untuk tindakan selanjutnya,” tambah kenyataan itu. – Sinar Harian

Author

Media Variasi

View all posts

View all posts


Nak curi duit syiling pun bawa ‘awek’, lelaki gigih potong mangga mesin air

KESESAKAN hidup adakalanya memaksa seseorang individu sanggup melakukan apa sahaja termasuk melakukan perkara terlarang.

Terbaharu, seorang lelaki bertindak melakukan cubaan mencuri wang syiling pada sebuah mesin air penapis.

Kejadian pada waktu malam itu memaparkan, lelaki tersebut yang ditemani seorang wanita dipercayai kekasihnya, pada mulanya memberhentikan motosikalnya di hadapan mesin berkenaan.

Si lelaki yang memakai pakaian serba hitam dan bertopi keledar hitam itu kemudian mengambil pemotong besi untuk memotong mangga pada mesin tersebut.

Masih tidak berpuas hati apabila mangga tersebut tidak terbuka, lelaki berkenaan kemudian gigih mengambil pemetik api dari dalam pakaiannya sebelum membakar alat pengunci itu.

Sementara itu, si wanita yang berpakaian serba putih dan memakai topi keledar biru hanya mendiamkan diri duduk di belakang kenderaan tersebut, sambil memerhatikan aksi teman lelakinya.

Tidak dapat dipastikan sama ada lelaki tersebut berjaya membuka alat pengunci itu, namun video televisyen litar tertutup (CCTV), yang memaparkan aksi mereka tular di media sosial ketika ini termasuk di laman X @nanmanjoi8715.

Selain itu, masa dan lokasi sebenar kejadian juga tidak dapat dipastikan, manakala belum ada sebarang kenyataan rasmi pihak berkuasa berhubung perkara itu setakat berita ini ditulis.

Author

Fazleen Safina Abd Jamil

View all posts

View all posts


Dewan Rakyat: Shahidan Kassim persoal kehadiran jurugambar dalam dewan

KUALA LUMPUR: Ahli Parlimen Arau, Shahidan Kassim mempersoalkan mengapa begitu ramai jurukamera digunakan ketika Parlimen sedang berlangsung.

Shahidan mempersoalkan atas arahan siapa jurugambar-jurugambar tersebut dibenarkan masuk ke dalam dewan dan mengambil gambar ketika Ahli-ahli Parlimen sedang bersidang.

“Kita tidur sikit pun ambil gambar, bagaimana ini Yang Berhormat? Arahan siapa? Ada yang daripada kementerian, daripada JPN (Jabatan Penerangan Negara), dulu tidak pernah ambil gambar,” katanya ketika di Dewan Rakyat hari ini.

Bagaimanapun, Shahidan diarahkan duduk oleh Timbalan Yang Di-Pertua Dewan Rakyat, Alice Lau Kiong Yieng kerana dikatakan membazir masa mempersoalkan hal tersebut.

Shahidan berkata demikian ketika membuat usul cadangan berhubung peraturan yang dicadangkan oleh Yang Dipertua Dewan Rakyat, Tan Sri Johari Abdul berkenaan penggunaan gajet semasa berlangsungnya perbentangan di Dewan Rakyat.

Shahidan semalam tidak bersetuju dengan arahan tersebut selain mempersoalkan apakah yang diklasifikasikan sebagai peranti dan kaitannya dengan Peraturan Mesyuarat 35(1).

“Saya minta peranti boleh digunakan tetapi menghadap kepada speaker, kalau tidak peraturan ini yang pertama sekali dipakai dalam dunia,” katanya. – Kosmo!

Author

Media Variasi

View all posts

View all posts


Belanjawan 2023, bomba antara paling gembira – Nga

KUALA LUMPUR: Belanjawan 2023 baru-baru yang menyaksikan Kementerian Pembangunan Kerajaan Tempatan mendapat peningkatan peruntukan hampir RM200 juta, turut tidak terkecuali membuatkan warga Jabatan Bomba dan Penyelamat (JBPM), agensi di bawah kementerian itu, ‘tersenyum lebar’.

Manakan tidak, JBPM, yang menerima Anugerah Kategori Emas Tertinggi dalam majlis Anugerah Integriti, Governans dan Anti Rasuah (AIGA) 2022, menjadi antara agensi yang mendapat ‘lonjakan’ peruntukan melalui peruntukan sebanyak RM206.64 juta bagi memperkasakan perkhidmatan bomba.

Menteri Pembangunan Kerajaan Tempatan, Nga Kor Ming berkata, peningkatan 32 peratus peruntukan itu berbanding tahun sebelumnya, cukup menggambarkan Kerajaan Perpaduan yang sangat menghargai ‘wira merah’ itu, yang jasanya dalam membantu menyelamat orang ramai sering disanjung dan dikenang.

Jumlah berkenaan, kata Nga turut meliputi peruntukan RM46.51 juta bagi perolehan peralatan dan kelengkapan untuk meningkatkan kecekapan dan tahap kesiapsiagaan JBPM, peningkatan hampir lima kali ganda berbanding pada 2022.

“Ini termasuklah peruntukan membeli 12 ekor anjing unit pengesan (K9) bagi membantu operasi mencari dan menyelamat dalam bencana,” kata Nga dalam temu bual dengan Bernama.

Bukan itu sahaja, beliau berkata, JBPM turut menerima peruntukan RM129.93 juta bagi pembinaan bangunan JBPM baharu di seluruh Malaysia dan menaik taraf bilik siap siaga di balai bomba sedia ada, termasuk penyelenggaraan bangunan dan jentera bomba.

“Tahun ini sahaja 15 buah balai bomba dijangka akan siap dibina menjelang hujung tahun ini. Setakat tujuh buah sudah disiapkan, lapan sedang dalam pembinaan. Tahun ini pun akan siap sepenuhnya (balai bomba) termasuk di Manjalara, Kepong, Tambun, Rembau dan lain-lain,” katanya.

Menerusi Belanjawan 2023, kementerian itu menerima peruntukan keseluruhan RM5.333 bilion pada tahun 2023 berbanding RM5.146 bilion (2022) iaitu peningkatan sebanyak 3.63 peratus bersamaan RM186.9 juta.

Nga berkata, inisiatif lain dalam Belanjawan 2023 yang dilihat terus memberi tumpuan kepada agenda daya huni di negara ini ialah peruntukan RM20 juta di bawah Geran Pertubuhan Prihatin Komuniti bagi memperkasa peranan komuniti sebagai kumpulan awal ketika bencana.

Selain itu, ia turut melibatkan pengecualian duti setem bagi pemilikan rumah pertama dengan pengecualian sepenuhnya duti setem bagi rumah bernilai 500 ribu ke bawah dan pengecualian duti setem 75 peratus bagi rumah bernilai lebih RM500 ribu hingga RM1 juta.

Beliau berkata, lebih 2,000 persatuan penduduk juga bakal mendapat manfaat menerusi peruntukan RM20 juta di bawah Geran Pertubuhan Prihatin Komuniti bagi memperkasa peranan komuniti sebagai kumpulan awal ketika bencana.

Nga berkata, pengumuman dalam Belanjawan 2023 jelas menunjukkan bahawa kerajaan serius untuk meletakkan semula Malaysia di landasan yang betul dan bukti keprihatinan kerajaan terhadap cabaran yang dihadapi rakyat dalam membina masa depan yang lebih baik untuk Malaysia. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts